sagorsarker/bangla-wikipedia huggingface dataset:
ভরাল

ভরাল অর্থাৎ হিমালয়ান ব্লু শিপ অথবা নাউর"(Pseudois nayaur)" হল এক শ্রেণীর ছাগল-হরিণ প্রজাতির প্রাণী । এর প্রাপ্তিস্থল মূলত উচ্চ হিমালয়, নেপাল, ভুটান, তিব্বত এবং পাকিস্তান ।হিন্দিতে এর স্থানীয় নাম হল "ভরাল", "বারহাল", "ভরার" এবং "ভারুত"। লাদাখি ভাষায় এরা "না" বা "স্না", স্পিতি ভাষায় "নাব", নেপালিতে "নাউর" এবং ভুটানিতে "না" বা "নাও" হিসাবে পরিচিত। তুষার চিতার মূল খাদ্য হল এই ভরাল।
মধ্যম আকৃতিযুক্ত ভরালের মাথা থেকে শরীরের দৈর্ঘ্য হয় ১১৫ সেমি থেকে ১৬৫ সেমির মধ্যে এবং লাজের দৈর্ঘ্য হয় ১০ সেমি থেকে ২০ সেমির মধ্যে। দাঁড়িয়ে থাকা অবস্থায় এদের কাঁধ অবধি উচ্চতা হয় ৬৯সেমি থেকে ৯১সেমি। এদের ওজন সাধারণত ৩৫কেজি থেকে ৭৫কেজির মধ্যে হয়ে থাকে। পুরুষদের আকৃতি স্ত্রীদের থেকে কিছুটা বড় হয়। এদের গায়ের রং সাধারণত স্লেট-ধূসর বা নীলচে রঙের হয়ে থাকে। শরীরের নিচের দিকের অংশ এবং পায়ের পিছনের দিক সাদা, বুক এবং পায়ের সামনের দিকের রং কালো হয়। পিঠের দিকটা ধূসর এবং পেটের রং সাদা হয়। চারকোল রঙের দাগের মাধ্যমে এদের পেট এবং পিঠ বিভক্ত থাকে। এদের নাকের সামনের দিকটা কালো হয় এবং এদের কানগুলি সাধারণত ছোট হয়ে থাকে।পুরুষ ও নারী উভয়ের ক্ষেত্রেই শিং দেখা যায় এবং দুই ক্ষেত্রেই শিং এর আকার শিরাবিশিষ্ট হয়। পুরুষদের শিং উপরের দিকে বেড়ে পাশের দিকে ঘুরে পিছনের দিকে বাঁক নেয়। এদের দৈর্ঘ্য সাধারণত ৮০সেমি পর্যন্ত্য হয়ে থাকে। স্ত্রীদের ক্ষেত্রে শিং এর আকৃতি ছোট এবং সোজা হয় যার দৈর্ঘ্য সাধারণত ২০সেমি হয়ে থাকে। 
ভরাল সাধারণত ঘাসযুক্ত ঢালে এবং পাথুরে জমিতে বসবাস করে। জঙ্গলের ঊর্ধ্ব সীমা এবং হিমরেখা বরাবর ১০০০০ ফুট থেকে ১৬০০০ ফুটের মধ্যে এদের দেখা যায় ।
সাধারণত নভেম্বরের শেষ থেকে জানুয়ারির মাঝামাঝি সময়কে এদের প্রজননকাল হিসাবে ধরা হয়ে থাকে। পর্যায়ক্রমিক যৌন উত্তেজনার আচরণ করাকালীন পুরুষ ভরালরা বিভিন্ন পন্থা অবলম্বন করে। এদের জন্মের পর্যায়কাল মূলত জুন মাসের শেষ থেকে জুলাই মাস অবধি।
ভোজন ও বিশ্রামের সময় ছাড়া এরা সারাদিনই কর্মক্ষম থাকে। বিশ্রামের সময় এরা ঘাসযুক্ত পাহাড়ের ঢাল পছন্দ করে। ছদ্মআবরণের দ্বারা নিজেদের আড়াল করতে এরা বিশেষ ভাবে দক্ষ হয়। এদের গায়ের রং এবং নিস্পন্দতা শিকারির কাছ থেকে নিজেদের লুকিয়ে রাখতে বিশেষভাবে সহায়তা করে। কখন ধরা পড়ে গেলে অত্যন্ত খাড়া পাহাড়ের গা বেয়ে এরা খুব দ্রুত উঠে যেতে পারে এবং সেখানেও হঠাৎ করে নিস্পন্দ হয়ে গিয়ে পারিপার্শ্বিক পরিবেশে নিজেদের লুকিয়ে ফেলতে পারে।
এরা মূলত তৃণভোজী তবে ঘাস কম থাকলে গাছগাছড়া এবং গুল্মজাতীয় উদ্ভিদ খেয়ে বেঁচে থাকে। 
ভরাল চিতা এবং তুষার চিতার প্রিয় শিকার হলেও কখনও কখনও শিয়াল ও ঈগলের খাদ্যও হয়। গাধা জাতীয় সম খাদ্যাভ্যাসের গবাদি পশুর সাথে প্রতিযোগিতায় কুলিয়ে উঠতে না পেরে এদের সংখ্যার ঘনত্ব অনেক সময় কমে যায়। 
ওয়ার্ল্ড কনজারভেশন ইউনিয়ন (আইইউসিএন) এর তালিকায় ভরালকে ন্যূনতম বিপদগ্রস্ত প্রাণীদের শ্রেণীতে অন্তর্ভুক্ত করা হয়েছে। 
সাধারণত এদের জীবন ধারণের অন্তরায় হিসাবে দু ধরনের বিপদের সম্ভাবনা দেখা যায়, যার মধ্যে একটি হল চোরাশিকার এবং আরেকটি অন্যান্য গবাদিপশুর সঙ্গে খাদ্যানেশনের প্রতিযোগিতা। যদিও চোরাশিকার এদের আবাসস্থলের অনুপযুক্ত পরিবেশের কারণে খুব একটা প্রচলিত হয় নি। ঠিক একই ভাবে, গবাদি পশুর বিচরণ ক্ষেত্র ভরালের বিচরণ স্থলের থেকে আলাদা হওয়ার সুবাদে কোন উল্লেখযোগ্য ক্ষতিকর প্রভাব ফেলতে পারেনি বলেই মনে করা হয়। 
অনেক বৌদ্ধ মঠে ভরালকে রক্ষা করা হয়ে থাকলেও বর্তমানে স্পিতি উপত্যকায় এদের দ্বারা শস্য নষ্ট করার প্রবণতা দেখা যাচ্ছে।
রুলিখয়ের

রুলিখয়ের (বৈজ্ঞানিক নাম: "Remelana jangala (Horsfield)") এক প্রজাতির ছোট আকারের প্রজাপতি যার শরীর ও ডানা গাঢ় চকোলেট রঙের এবং এদের উপরের ডানা ধাতব উজ্জ্বল নীলচে রঙ দেখা যায়। এরা ‘লাইসিনিডি’ গোত্রের এবং 'লাইসিনিনি' উপগোত্রের সদস্য।
রুলিখয়ের এর প্রসারিত অবস্থায় ডানার আকার ৩২-৪২ মিলিমিটার দৈর্ঘ্যের হয়। 
ভারতে প্রাপ্ত রুলিখয়ের এর উপপ্রজাতি হল-
এই প্রজাপতির ছোট উড়ান দেখা যায়। পুরুষ রুলিখয়েরা ভিজে মাটিতে বসে জলপান করে। এদের ফুলের উপর বসে মধু পান করতে কদাচিৎ দেখা যায়। তবে এরা পাখীর বিষ্ঠার উপর বসে খনিজ লবণ পান করে। সাধারণত এরা উপরের ডানা দুটি উন্মুক্ত করে রৌদ্র পোহায়।
হাবশী শাসন

হাবশী শাসন দ্বারা বাংলায় বাংলা সালতানাতের ১৪৮৭ সাল থেকে ১৪৯৩ বা ১৪৯৪ সাল পর্যন্ত স্থায়ী হওয়া আফ্রিকার ইথিওপীয় হাবশি বংশোদ্ভুত শাসকদের শাসনকে বুঝানো হয়। এই সময়কালে চারজন হাবশি শাসক বাংলা শাসন করেন। এই শাসনের শুরু হয় ইলিয়াস শাহী রাজবংশের জালালউদ্দিন ফাতেহ শাহের বিরুদ্ধে বিদ্রোহ ও তাকে হত্যা করার মধ্য দিয়ে।
ইলিয়াস শাহী রাজবংশের পূর্ব থেকেই মুসলিম শাসকদের হাবশি দাসদের ক্রয় করা ও তাদেরকে রাজপ্রাসাদ বা রাজত্বের গুরুত্বপূর্ণ পদে নিয়োগের প্রচলন ছিল। জালালউদ্দিন ফাতেহ শাহের শাসনামলেও এমন কিছু দাসদেরকে রাজপ্রাসাদ প্রহরীর দায়িত্বে নিয়োজিত করা হয়, যারা ক্রমান্বয়ে নিজেদের মধ্যে ক্ষমতা বৃদ্ধি করে যাচ্ছিল। জালালউদ্দিন তাদের লাগাম টেনে ধরার চেষ্টা করেন। কিন্তু হাবশীরা শাহজাদা বারবকের নেতৃত্বে বিদ্রোহ করে ও সুলতানকে হত্যা করে রাজ সিংহাসনের দখল নিয়ে নেয়।
শাহজাদা বারবক ১৪৮৭ সালে জালালউদ্দিন ফাতেহ শাহকে হত্যা করে শাসন গ্রহণ করেন। তিনি গিয়াসউদ্দিন শাহজাদা বারবক নামধারণ করেন। তার শাসনামল কম সময় স্থায়ী হওয়ায় তিনি অল্প কিছু মুদ্রা শুরু করতে পেরেছিলেন। সিংহাসনগ্রহণের কয়েক মাসকাল পরেই ইলিয়াস শাহীর অনুগত মালিক আনদিল খান তাকে হত্যা করেন ও সিংহাসন গ্রহণ করেন।
আন্দিল হাবশী বা সাইফউদ্দিন ফিরোজ শাহ দুই বছর সময়কাল বাংলা শাসন করেন। তিনি বারবককে হত্যা করে সিংহাসন গ্রহণ করেন। অনেকে তাকেই হাবশী শাসনের মূল প্রতিষ্ঠাতা হিসেবে অবহিত করেন। কারণ, বারবক অল্প কিছুদিন শাসন করেছিলেন। কথিত আছে, তিনি নপুংসক ছিলেন। তিনি প্রজাবৎসল ও দয়ালু ছিলেন। তিনি ১৪৮৭ থেকে ১৪৮৯ সাল পর্যন্ত শাসন করেন। বেশিরভাগ ইতিহাসবিদের মতে তার স্বাভাবিক মৃত্যু হয়েছিল। তবে গোলাম হোসেন সেলিম ও যদুনাথের মত কিছু ঐতিহাসিকের মতে তাকেও কোনও এক প্রাসাদরক্ষী হত্যা করেছিল।
দ্বিতীয় মাহমুদ শাহ ছিলেন সাইফুদ্দিন ফিরোজ শাহের দত্তক পুত্র। তিনি নাবালক বয়সে শাসনভার গ্রহণ করেন। তার রাজপ্রতিভূ ছিলেন হাবশ খান। একবছর সময় পর ১৪৯০ সালে তাকে ও হাবশ খানকে সিদি বদর হত্যা করে শাসন গ্রহণ করেন।
শামসউদ্দিন মোজাফফর শাহ বা সিদি বদর ছিলেন সর্বাধিক কাল বাংলা শাসন করা হাবশী শাসক। বাংলা দখল করার অভিপ্রায়ে তিনি সুলতানকে হত্যা করার জন্য অগ্রসর হওয়ার আগে প্রথমে বালক সুলতান মাহমুদ শাহ দ্বিতীয়ের রাজপ্রতিভূ হাবাশ খানকে হত্যা করেন। "বদর শামস-উদ-দীন মুজাফফর শাহ" উপাধি গ্রহণ করে সিংহাসনে আরোহণ করেন।
তিনি ত্রিশ হাজার সৈন্যের একটি বাহিনী গড়ে তুলেছিলেন; যার মধ্যে ছিল হাজার হাজার আফগান এবং পাঁচ হাজার আবিসিনিয়ান। তিনি কামাতা রাজ্যকে যুদ্ধে পরাজিত করেন এবং ১৪৯২/৯২ সালে তাদের অঞ্চল জয় করেন। ১৪৯৪ সালে তার উজির (মুখ্যমন্ত্রী) সাইয়্যেদ হোসেন একটি বিদ্রোহের নেতৃত্ব দেন যাতে তিনি নিহত হন।
রাজনৈতিক অস্থিরতা ও অন্যায়-অবিচার সামাল দিতে পারার ক্ষমতা না থাকায় হাবশী শাসন শেষ পর্যন্ত পতনের দিকে চলে যায়। যদিও সাইফউদ্দিন ফিরোজ শাহ প্রজাবৎসল ছিলেন, কিন্তু তিনি ততটা ক্ষমতা বিস্তার করতে পারেননি। এর বিপরীতে ক্ষমতার প্রসারে মনোযোগী শামসউদ্দিন মোজাফফর শাহকে বাংলায় হাবশীদের ক্ষমতায়নে মনোযোগী ছিলেন। ইন্দো-পার্সিয়ান ঐতিহাসিকদের দ্বারা তাকে অত্যাচারী হিসাবে বর্ণনা করা হয়েছে, তার নিষ্ঠুরতা অভিজাতদের পাশাপাশি তার সাধারণ প্রজাদেরও বিচ্ছিন্ন করেছে বলে বলা হয়েছিল। ১৪৯৪ সালে সাইয়েদ হোসেনের নেতৃত্বে একটি বিদ্রোহ হয়, যাতে শামসউদ্দিন মোজাফফর শাহ নিহত হন। সাইয়েদ হোসেন আলাউদ্দিন হোসেন শাহ নাম নিয়ে সিংহাসনে আরোহণ করেন। তিনি সকল হাবশীদের ক্ষমতা থেকে বহিষ্কার করেন ও হাবশীদের এলাকা থেকে বহিষ্কার করেন। শেষপর্যন্ত হাবশীরা দাক্ষিণাত্য ও গুজরাতের বিভিন্ন এলাকায় চলে যেতে বাধ্য হয়।
হালেবিড়ু

হৈলেবিডু (আক্ষরিক অর্থে, 'পুরনো শহর') ভারতের কর্ণাটক রাজ্যের হাসান জেলায় অবস্থিত। এই শহরের প্রাচীন নাম দোরসমুদ্র বা দ্বারসমুদ্র। এই শহরটি খ্রিস্টীয় ১২শ শতাব্দীতে হোয়সল সাম্রাজ্যের রাজধানী ছিল। এই শহরে হৈসল স্থাপত্যের কয়েকটি অন্যতম শ্রেষ্ঠ নিদর্শন অবস্থিত। এগুলির মধ্যে সর্বাপেক্ষা উল্লেখযোগ্য হোয়সলেশ্বর ও কেদারেশ্বর মন্দির। মালিক কাফুর এই শহর দুই বার লুণ্ঠন করেছিলেন বলে এই শহরের নাম হয় ‘হৈলেবিডু’।
খ্রিস্টীয় ১২শ-১৩শ শতাব্দীতে হৈলেবিডু ছিল হোয়সল সাম্রাজ্যের রাজধানী। কেতমল ১১২১ খ্রিস্টাব্দ নাগাদ এই শহরে হোয়সলেশ্বর মন্দির নির্মাণ করেন। রাজা বিষ্ণুবর্ধন এই মন্দিরের প্রতিষ্ঠাতা হিসেবে পরিচিত। বিষ্ণুবর্ধনের পুত্র ও উত্তরসূরি প্রথম নরসিংহের (১১৪২-১১৭৩ খ্রিস্টাব্দ) প্রধান স্থপতি কেদারোজ এই মন্দিরটির নির্মাণকার্য সম্পূর্ণ করেন। এই মন্দিরে হোয়সলেশ্বর ও শান্তলেশ্বরের মূর্তি রয়েছে। এই দুই মূর্তি রাজা বিষ্ণুবর্ধন হোয়সল ও রানি শান্তলা দেবীর নামে নামাঙ্কিত।
খ্রিস্টীয় ১৪শ শতাব্দীর গোড়ার দিকে মালিক কাফুরের সেনাবাহিনী এই শহর লুণ্ঠন করে। এরপর এই শহর হতশ্রী হয়ে পড়ে এবং অবহেলিত হতে শুরু করে।
হৈলেবিডুর মন্দির চত্বরে দুটি হিন্দু মন্দির ও দুটি জৈন মন্দির রয়েছে। হিন্দু মন্দির দুটি হল হৈসলেশ্বর মন্দির ও কেদারেশ্বর মন্দির। এই মন্দিরগুলির সামনে রয়েছে একটি বড়ো হ্রদ। হোয়সলেশ্বর মন্দিরের দুই পাশে দুটি একশিলা নন্দী মূর্তি রয়েছে। এই মন্দিরগুলি সোপস্টোন (ক্লোরিটিক সিস্ট) নামে এক ধরনের নরম পাথরে নির্মিত। মন্দির চত্বরের মধ্যে একটি পুরাতাত্ত্বিক জাদুঘরও রয়েছে।
হৈসলেশ্বর মন্দির ১১২১ খ্রিস্টাব্দে নির্মিত হয়। এটি ভাস্কর্য সৌন্দর্যের জন্য বিখ্যাত। মন্দিরের দেওয়ালে হিন্দু পুরাণ, পশুপাখি ও 'শিলাবালিকা' বা নর্তকীর অসংখ্য খোদাইচিত্র দেখা যায়। মন্দিরের কোনও ভাস্কর্যই একরকম দেখতে নয়। মন্দিরটির বাইরে রক্ষী হিসেবে একটি নন্দী মূর্তি স্থাপিত রয়েছে। ৮৬ বছরের চেষ্টাতেই এই মন্দিরটির নির্মাণকার্য শেষ করা যায়নি। এই মন্দিরের নিকটবর্তী জৈন মন্দিরটিও সুন্দর ভাস্কর্যের জন্য বিখ্যাত।
১১৩৩ খ্রিস্টাব্দে বিষ্ণুবর্ধনের রাজত্বকালে পার্শ্বনাথ মন্দিরটি নির্মিত হয়। মন্দিরের স্থপতি ছিলেন বোপ্পদেব এবং নির্মাতা ছিলেন বিষ্ণুবর্ধনের মন্ত্রী গঙ্গারাজার পুত্র বোপান্না। এই মন্দিরের ভিতর কালো গ্র্যানাইট পাথরে নির্মিত ১৮ ফুট উঁচু পার্শ্বনাথের একটি মূর্তি রয়েছে।
শান্তিনাথ মন্দির নির্মিত হয়েছে দ্বিতীয় বীর বল্লালের রাজত্বকালে ১১৯২ খ্রিস্টাব্দ নাগাদ। এখানে শান্তিনাথের একটি ১৮ ফুট উঁচু বিগ্রহ রয়েছে।
হৈলেবিডুর মন্দিরগুলি এখন প্রস্তাবিত ইউনেস্কো বিশ্ব ঐতিহ্যবাহী স্থান।
কেলোর কীর্তি

কেলোর কীর্তি ২০১৬ সালের ভারতীয় একটি বাংলা কমেডি চলচ্চিত্র। এই ছবিটি পরিচালনা করেন রাজা চন্দ। এতে অভিনয় করেন দেব, মিমি চক্রবর্তী, যীশু সেনগুপ্ত, অঙ্কুশ হাজরা, সায়ন্তিকা বন্দ্যোপাধ্যায়, নুসরাত জাহান, কৌশানী মুখোপাধ্যায়, রুদ্রনীল ঘোষ। এটি তামিল চলচ্চিত্র চার্লি চ্যাপলিন এবং হিন্দি চলচ্চিত্র 'নো এন্ট্রি'-এর পুনঃনির্মাণ। এই ছবিটি ২০১৬ সালের ৬ই জুন (ঈদ ও রথ যাত্রা উপলক্ষ্যে) মুক্তি পায়।
হারাবো তোকে

হারাবো তোকে নিয়ে ২০১৬ সালে মুক্তিপ্রাপ্ত রোমান্টিক ধাচের ঢালিউড চলচ্চিত্র "শিকারী" একটি বাংলা গান। ইন্দ্রদীপ দাশগুপ্ত রচিত এবং প্রসেন এর সুরে গানটিতে কণ্ঠ দিয়েছেন শান। মিউজিক ভিডিওতে ঠোট মিলিয়েছেন বাংলাদেশের সুপারস্টার শাকিব খান এবং কলকাতার চিত্রনায়িকা শ্রাবন্তী চট্টোপাধ্যায়।
শিকারী চলচ্চিত্রটির ১ম গান হিসেবে "হারাবো তোকে নিয়ে" বাংলাদেশে (জাজ মিউজিক) এবং ভারতে (এসকে মিউজিক) এর ব্যানারে ১৬ই জুন ২০১৬ তারিখে মুক্তি দেওয়া হয়। ভারতীয় সংগীতশিল্পী শান গানটিতে কণ্ঠ দিয়েছেন। গানটিতে ঠোট মিলিয়েছেন শাকিব খান এবং শ্রাবন্তী চট্টোপাধ্যায় এবং গানটি লন্ডনে চিত্রায়িত করা হয়। ভিডিওটি ইউটিউবে ব্যাপকভাবে সাড়া পায় এবং মাত্র ৩৬ ঘণ্টার মধ্যে ২ মিলিয়ন (২০ লক্ষ) বার ভিডিওটি দেখে বাংলা ভাষার দ্রুততম কোন গান হিসেবে রেকর্ড সৃষ্টি করে। গানটি শ্রোতাদের থেকে এবং সমালোচকদের নিকট থেকে প্রশংসা লাভ করে।
পাল্লারাখি

পাল্লারাখি (বৈজ্ঞানিক নাম: "Cirrochroa aoris (Doubleday)") এক প্রজাতির মাঝারি আকারের প্রজাপতি যার শরীর ও ডানা কালচে হলুদ বর্ণের। এরা ‘নিমফ্যালিডি’ গোত্রের সদস্য।
পাল্লারাখির প্রসারিত অবস্থায় ডানার আকার ৮০-৯০ মিলিমিটার দৈর্ঘ্যের হয়। 
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
পাল্লারাখি পুরুষ এবং স্ত্রী উভয়ের সামনের ডানার উপরিপৃষ্ঠে অ্যাপেক্স (শীর্ষভাগ) এবং টার্মেন (পাশের প্রান্ত) এ সরু কালো ব্যান্ড থাকে। পিছনের ডানার উপরিপৃষ্ঠে ডিস্কাল অংশে উপরের এবং নিচের দিকে ৩টি করে কালো বুটি থাকে যেগুলি সরলরৈখিক ভাবে বিন্যস্ত। সামনের ডানায় পাশাপাশি দুটি করে সেল দেখা যায়। পিছনের ডানার উপরিভাগে সাদা চওড়া ফিসকাল ব্যান্ড, ৬নং শিরার উপরের কোস্টা অবধি প্রসারিত।
এদের পাহাড়ের পাদদেশ অঞ্চলে দেখা যায়। ৭৫০০ফুট উচ্চতার উপরে পাল্লারাখিদের সাধারণত দেখা যায় না। এরা নদী অথবা ঝর্নার ধারে ভিজে বালিতে বসে জলপান করে, তখন তারা তাদের ডানাগুলি অর্ধেক খুলে বসে।
এসকে মুভিজ

এসকে মুভিজ একটি ভারতীয় চলচ্চিত্র প্রযোজনা ও বিতরণ কোম্পানি। যার প্রতিষ্ঠাতা কর্ণধার হলেন হিমাংশু ধানুকা এবং অশোক ধানুকা। ১৯৮৮ সালে প্রতিষ্ঠিত হয়েছিল এবং তারপর থেকে এটি ভারতের মিডিয়া এবং বিনোদন শিল্পে একটি গুরুত্বপূর্ণ অংশ হয়ে উঠেছে । কলকাতার পশ্চিমবঙ্গে প্রযোজনা সংস্থাটির সদর দফতর অবস্থিত। কোম্পানিটি ৭০টিরও বেশি চলচ্চিত্র নির্মাণ করেছে।
২০২৪ সালের ১১ নভেম্বর এসকে মুভিজ প্রযোজিত ১৮টি বাংলা ছবির তালিকা ঘোষণা এবং পোস্টার উন্মোচন করে। চলচ্চিত্রের গুচ্ছটি ১৮অনস্ক্রিন নামে পরিচিত।
রাতাবাড়ী বিধানসভা কেন্দ্র

রাতাবাড়ী বিধানসভা উত্তর-পূর্ব ভারতের আসাম রাজ্যের বিধানসভার ১২৬টি নির্বাচনী এলাকার মধ্যে অন্যতম। এই আসনটি তফসিলি জাতি প্রার্থীদের জন্য সংরক্ষিত। এই বিধানসভা কেন্দ্রটি ১৯৬২ সাল থেকে কার্যকর এবং সর্বাধিকবার বিজিত দলটি হলো ভারতীয় জাতীয় কংগ্রেস (সাত বার)।
২০২১ খ্রিস্টাব্দে সংঘটিত বিধানসভা নির্বাচনে এই কেন্দ্র থেকে মোট যোগ্য ভোটারের সংখ্যা ১,৭৩,৪৩৯ জন যার মধ্যে পুরুষ ভোটার ৮৯,৪৮৭ জন এবং নারী ভোটার ৮৩,৯৪৯ জন। এছাড়াও তিনজন নথিভূক্ত ভোটার নিজেদের তৃতীয় লিঙ্গ বলে উল্লেখ করেছেন। রাতাবাড়ী বিধানসভা কেন্দ্রে ২০২১ ভোটার লিঙ্গানুপাত ৯৩৮।
২০১৬ খ্রিস্টাব্দে সংঘটিত বিধানসভা নির্বাচনে এই কেন্দ্র থেকে মোট যোগ্য ভোটারের সংখ্যা ছিলো ১,৪৮,২৬৯ জন যার মধ্যে পুরুষ ভোটার ৭৮,৭৯৮ জন এবং নারী ভোটার ৬৯,৪৭১ জন। আবার ২০১১ খ্রিস্টাব্দে সংঘটিত বিধানসভা নির্বাচনে এই কেন্দ্র থেকে মোট যোগ্য ভোটারের সংখ্যা ১,৩৮,০২০ জন যার মধ্যে পুরুষ ভোটার ৭২,৪৪২ জন এবং নারী ভোটার ৬৫,৫৭৮ জন।
নারায়ণোপনিষদ্‌

নারায়ণ উপনিষদ () বা নারায়ণোপনিষদ্‌ হল একটি অপ্রধান উপনিষদ্‌। মুক্তিকা অনুসারে রাম ও হনুমানের কথোপকথনের আকারে তালিকাভুক্ত ১০৮টি উপনিষদের মধ্যে এই উপনিষদের স্থান ১৮। এই গ্রন্থের রচয়িতার নাম ও কালপঞ্জি সঠিক জানা যায় না। নারায়ণ উপনিষদ সংস্কৃত ভাষায় রচিত এবং কৃষ্ণ যজুর্বেদের সঙ্গে যুক্ত। এটি ১৪টি বৈষ্ণব উপনিষদের অন্যতম। নারায়ণের (বিষ্ণু) প্রতি ভক্তি এই গ্রন্থের প্রধান প্রতিপাদ্য বিষয়। হেনরি টমাস কোলব্রুকের ১৯শ শতাব্দীর প্রথম ভাগের সংকলন গ্রন্থে এই উপনিষদটির স্থান ৩৩তম।
পল ডুসেনের মতে, এটি সেই সকল উপনিষদ্‌গুলির অন্যতম যেগুলিকে “কাল্ট অফ ফর্মুলা” হিসেবে চিহ্নিত করা যায়। এই জাতীয় উপনিষদে বস্তু ও দর্শনের থেকে নির্দিষ্ট পদ্ধতির দিকে ধ্যান স্থান পরিবর্তন করে। নারায়ণোপনিষদ্‌ গ্রন্থের পদ্ধতিটি হল, ‘ওঁ নমঃ নারায়ণায়’ মন্ত্রটি মোক্ষ লাভের পথ। এই মন্ত্রের মাধ্যমে বিষ্ণুর সাজুয্য প্রাপ্ত হওয়া যায়। এই গ্রন্থটিকে অন্যতম মন্ত্র উপনিষদ্‌ মনে করা হয়।
নারায়ণ উপনিষদ অনুসারে, “সকল দেবদেবী, সকল ঋষি ও সকল জীব নারায়ণ থেকে জাত হয় এবং নারায়ণেই বিলীন হয়।” ডুসেন মনে করেন, সম্ভবত বিভিন্ন যুগের ধর্মগ্রন্থ থেকে পঙ্‌ক্তি চয়ন করে এই গ্রন্থটি সংকলিত হয়েছে।
নারায়ণোপনিষদ্‌ একটি ক্ষুদ্রায়তন উপনিষদ্‌। এই উপনিষদ্‌ পাঁচটি অধ্যায়ে বিভক্ত।
উপনিষদ প্রথম অধ্যায়ে দাবি করে যে নারায়ণ প্রাণ (জীবনের সারাংশ, শ্বাস), ইন্দ্রিয় এবং মন (চিৎ এবং চেতনা) সৃষ্টি করেছেন। তিনি মহাবিশ্বের উপাদান সৃষ্টি করেছেন, যথা বাতাস (বায়ু), আলো (জ্যোতি), জল (অপ), আগুন (অগ্নি), ইথার (আকাশ) এবং পৃথিবী (পৃথ্বী)। তাঁর থেকেই জন্মগ্রহণ করেছেন ব্রহ্মা, রুদ্র, প্রজাপতি, দ্বাদশ আদিত্য, ইন্দ্র, অষ্টবসু, কাব্যের ছন্দ, সকল ঋষি ও সকল জীব। সকলেই নারায়ণ থেকে জাত হন এবং শেষে নারায়ণেই বিলীন হয়ে যান।
দ্বিতীয় অধ্যায়ে ঘোষণা করা হয়েছে যে, নারায়ণ হলেন অদ্বিতীয়, চিরন্তন ঈশ্বর। তিনি এবং ব্রহ্ম, শিব, শক্র, কাল, সগুণ, নির্গুণ, অন্তস্থ, বহিঃস্থ, সকল ব্রহ্মাণ্ড, অতীয় ও ভবিষ্যৎ সকলই এক।
তৃতীয় ও চতুর্থ অধ্যায়ে বলা হয়েছে যে, 
নারায়ণ উপনিষদ অধ্যয়ন হল নির্ভীক জীবনের পথ, অমরত্ব অর্জন, ব্রহ্মের অংশ হয়ে ওঠা। এই গ্রন্থের মতে, পাঠ্য মন্ত্রটি হল ‘ওঁ নমো নারায়ণায়’। এই মন্ত্রটি ১-২-৫ অক্ষরবিশিষ্ট। এই মন্ত্র পাঠ করলে দীর্ঘ জীবন প্রাপ্ত হওয়া যায় এবং সকল জাগতিক ও আধ্যাত্মিক কামনা পূর্ণ হয়।
পঞ্চম অধ্যায়ে অনুসারে, যিনি ‘ওঁ নমো নারায়ণায়’ পদ্ধতিতে পূজা করেন, তিনি বিষ্ণুর স্বর্গে গমন করেন এবং জন্ম ও সংসার থেকে মুক্ত হন। যিনি উপনিষদি পাঠ করেন, তিনি সকল পাপ থেকে মুক্ত হন এবং নারায়ণের সাজুয্য প্রাপ্ত হন। এই গ্রন্থে আরও বলা হয়েছে,
বেঙ্গল মিউজিক কলেজ

বেঙ্গল মিউজিক কলেজ (বিএমসি) হল ভারতের পশ্চিমবঙ্গ রাজ্যের রাজধানী কলকাতা শহরে অবস্থিত একটি সংগীত প্রশিক্ষণ মহাবিদ্যালয়। ১৯৪০ সালে ননীগোপাল বন্দ্যোপাধ্যায় এই মহাবিদ্যালয়টি স্থাপন করেন। ১৯৫৬ সালে এটি কলকাতা বিশ্ববিদ্যালয়ের অনুমোদন লাভ করে। এখানে ভারতীয় শাস্ত্রীয় সংগীতের উপর ইন্টারমিডিয়েট, স্নাতক (সাম্মানিক ও সাধারণ) ও স্নাতকোত্তর পাঠক্রম চালু রয়েছে।
২০০৩ সালে এই মহাবিদ্যালয়ে মাস্টার অফ মিউজিক পাঠক্রম চালু হয়েছে এবং ২০০৯ সালে চালু হয়েছে একটি পিএইচ.ডি. কর্মসূচি। দুটিই কলকাতা বিশ্ববিদ্যালয়ের অনুমোদন প্রাপ্ত।
ক্ষত (চলচ্চিত্র)

ক্ষত ২২ জুলাই ২০১৬ সালে মুক্তিপ্রাপ্ত একটি প্রণয়ধর্মী বাংলা চলচ্চিত্র। চলচ্চিত্রটিতে প্রধান ভূমিকায় অভিনয় করেছেন প্রসেনজিৎ চট্টোপাধ্যায়, রাইমা সেন, ও পাওলি দাম।
চলচ্চিত্রটিতে প্রসেনজিৎ চট্টোপাধ্যায়কে একজন লেখকের ভূমিকায় দেখা যাবে। যে একজন অদ্ভুত শক্তির অধিকারী। ভবিষ্যতে কি হবে তা তিনি আগেই বুঝতে পারেন এবং তাই লেখেন। এছাড়াও চলচ্চিত্রে যৌনতা, বিশ্বাসঘাতকতা, ভালবাসা ও সহিংসতায় পরিপূর্ণ।
জয় জিনেন্দ্র

জয় জিনেন্দ্র! (সংস্কৃত: जय जिनेन्द्र, ) হল জৈনদের একটি সাধারণ সম্ভাষণ। এই শব্দবন্ধটির অর্থ ‘শ্রেষ্ঠ জিনের জয় হোক।’ উল্লেখ্য, জৈন তীর্থংকরদের ‘জিন’ বলা হয়।
এই সম্মানপ্রদর্শনের সম্ভাষণটি দুটি সংস্কৃত শব্দ দ্বারা গঠিত: ‘জয়’ ও ‘জিনেন্দ্র’।
চার অধ্যায় (হিন্দি চলচ্চিত্র)

চার অধ্যায় হলো ১৯৯৭ সালে মুক্তিপ্রাপ্ত একটি ভারতীয় হিন্দি নাটকীয় চলচ্চিত্র। ১৯৩৪ সালে লিখিত রবীন্দ্রনাথ ঠাকুরের শেষ উপন্যাস "চার অধ্যায়" অবলম্বনে নির্মিত এই ছবিটির চিত্রকাহিনি রচনা ও পরিচালনা করেন কুমার সাহানি।
এই ছবির প্রেক্ষাপট ১৯৩০ ও ১৯৪০-এর দশকের পরবর্তী বঙ্গীয় নবজাগরণ যুগ। ছবির চরিত্রগুলি হল তরুণ বুদ্ধিজীবী ও বিপ্লবী। তারা ভারতের স্বাধীনতা আন্দোলনের সঙ্গে যুক্ত। ছবির বিষয়বস্তু হল ব্যক্তিগত জীবনে রাজনৈতিক ইস্যুগুলির প্রভাব, অন্ধ জাতীয়তাবাদ ও নেতার প্রতি অন্ধ আনুগত্য এবং আদর্শবাদের কুৎসিত দিক।
ছবির অভিনেতা-অভিনেত্রীরা বেশিরভাগই অপেশাদার। এঁরা হলেন নন্দিনী ঘোষাল (কেলুচরণ মহাপাত্রের ছাত্রী এক ওড়িশি নৃত্যশিল্পী), কৌশিক গোপাল (মনস্তত্ত্ববিদ), সুমন্ত চট্টোপাধ্যায় (বিজ্ঞাপন ও মঞ্চ অভিনেতা)।
ক্ষেপণাস্ত্র প্রযুক্তি নিয়ন্ত্রণ গোষ্ঠী

ক্ষেপণাস্ত্র প্রযুক্তি নিয়ন্ত্রণ গোষ্ঠী বা এমটিসিআর হল ক্ষেপণাস্ত্র, রকেট, ড্রোণ প্রভৃতি অস্ত্র নিয়ন্ত্রণ গোষ্ঠী। এই গোষ্ঠী বিশ্বে ক্ষেপণাস্ত্র নিয়ন্ত্রণের এক শক্তিশালী সংগঠন।বর্তমানে এই গোষ্ঠীর সদস্য সংখ্যা ৩৫। সংগঠনটিতে যুক্ত হওয়ার প্রধান শর্ত হল সদস্য দেশটি ৫০০ কেজি ও ৩০০ কিমির বেশি পাল্লার ক্ষেপণাস্ত্র তৈরি করা ও ছোড়া যাবে না।
১৯৮৭ সালে জি৭ গোষ্ঠীর সদস্য জাপান, ব্রিটেন, ফ্রান্স, জার্মানি, ইটালি, কানাডা ও যুক্তরাষ্ট্রকে নিয়ে "এমটিসিআর" প্রতিষ্ঠিত হয়। ২০১৬ সালের ২৭ জুনের আগে গোষ্ঠীটির মোট সদস্য ছিল ৩৪টি। ২০১৬ সালের ২৭ জুন নতুন সদস্য হিসাবে ভারত সংগঠনে যুক্ত হয়।ভারত বর্তমানে সংগঠনটির ৩৫তম পূর্ণ সদস্য।
সংগঠনটির সদস্য সংখ্যা ৩৫।
দ্য রাজ প্যালেস

দ্য রাজ প্যালেস ভারতের রাজস্থানের জয়পুরে অবস্থিত আড়াই শতাব্দীরও অধিক পুরোনো একটি রাজ প্রাসাদ যা বর্তমানে একটি ঐতিহ্যবাহী গ্র্যান্ড হোটেলে রূপান্তরিত করা হয়েছে।
হোটেলটি ভারত সরকার দ্বারা "ভারতের সেরা ঐতিহ্যবাহী হোটেল" এবং ওয়ার্ল্ড ট্রাভেল অ্যাওয়ার্ড দ্বারা পরপর সাত বার "বিশ্বের নেতৃস্থানীয় ঐতিহ্যবাহী হোটেল" হিসাবে ভূষিত এবং পুরস্কৃত হয়েছে। এ সম্পদটি ওয়ার্ল্ড (SLH) এর "স্মল লাক্সারি হোটেল" এর একজন সদস্য। এটা জিকেভি(GKV) গ্রুপ কোম্পানি দ্বারা পরিচালিত, যে কোম্পানীটির তথ্য প্রযুক্তি শিল্পেও পদচারণা রয়েছে।
১৫০৩ খ্রিষ্টাব্দে, মহারাজা পৃথ্বীরাজ সিং জি আম্বারের শাসক ছিলেন, যা জয়পুর নির্মিত হওয়ার আগের রাজধানী ছিল । ১৫৬৮ খ্রিষ্টাব্দে তার বংশধরদের মধ্যে একজন ঠাকুর মনোহর দাস জি, তৎকালীন অ্যাম্বারের প্রধানমন্ত্রী, যিনি রাজপুত ইতিহাসের সর্বশ্রেষ্ঠ যোদ্ধা ছিলেন । ঠাকুর সাহেব এবং জয়পুরের মহারাজা মানসিং একত্রে ২২ টি যুদ্ধে জয়লাভ করেন । আফগানিস্তানের কান্দাহার যুদ্ধে তিনি শত্রুপক্ষের পতাকা ছিনিয়ে এনে রাজাকে উপহার দেন, বিনিময়ে তিনি আম্বারের সত্যিকারের পতাকা লাভ করেন এবং প্রচুর সম্পদের অধিকারী হন ।
তার বংশধরদের একজন ঠাকুর মোহন সিং জি, যিনি চাউমুর শাসনকর্তা ছিলেন এবং তৎকালীন প্রধানমন্ত্রী ১৭২৭ সালে জয়পুরের প্রথম প্রাসাদ নির্মাণ করেন, যা বর্তমানে “রাজ প্যালেস” নামে পরিচিত । প্রাসাদটিতে এখনও তার ১৬তম প্রজন্মের বংশধররা বাস করে এবং বর্তমানে প্রাসাদটির মালিক রাজকুমারী জয়ন্দ্রা কুমারী ।
প্রিন্সেস জয়ন্দ্রা কুমারীর তত্ত্বাবধানে, ৮০০ শ্রমিকের একটি দল ১৯৯৫ সালে প্রাসাদটির করিডোর, আবাসিক কোয়ার্টার এবং আঙ্গিনায় সংস্কার কাজ শুরু করে ।
আধুনিকায়ন করার পাশাপাশি প্রাসাদটির ঐতিহাসিক গুরুত্ব এবং সৌন্দর্য অক্ষুণ্ণ রাখা হয় । প্রাসাদটিকে ১৯৯৭ সালের ১০ আগস্ট একটি গ্র্যান্ড ঐতিহ্যবাহী হোটেল হিসাবে চালু করা হয় । স্যুইটে একটি ব্যক্তিগত জাদুঘর প্রতিষ্ঠার মাধ্যমে হোটেলটিতে "মিউজিয়াম স্যুইট" প্রতিষ্ঠা করা হয় যা বিশ্বের যে কোনো হোটেলের ক্ষেত্রে একটি অনন্য নজির । সংস্কারকৃত প্রাসাদটিতে প্রাপ্ত সুবিধাসমূহ যে কোনো অতিথির জন্য যেনো সহজলভ্য হয়, সে দিকে বিশেষ নজর রাখা হয় ।
হোটেলেটি "স্মল লাক্সারি হোটেল অব দ্যা ওয়ার্ল্ড", "ফাইভ স্টার এলায়েন্স" ও "ভিসা লাক্সারি কালেকশন" এর সদস্য হওয়ার মর্যাদা লাভ করে।
শিব নিবাস প্যালেস

শিব নিবাস প্যালেস () রাজস্থানের উদয়পুরের মহারানার পূর্বের বাসভবন, যা পিকোলা হ্রদের তীরে অবস্থিত।
সিটি প্যালেস কমপ্লেক্সের দক্ষিণ দিকে অবস্থিত, এই ভবনটির কাজ মহারানা সজ্জন শম্ভু সিং (১৮৭৪ থেকে ১৮৮৪) শুরু করেন এবং তার উত্তরাধিকারী মহারানা ফতেহ সিং বিংশ শতাব্দীর শুরুতে একটি রাজকীয় গেস্টহাউস হিসেবে এর কাজ সমাপ্ত করেন।
অতিথি ঘর হিসাবে বিভিন্ন সময়ে ভবনটি বিশ্বের বিভিন্ন স্থান হতে আসা অতিথি এবং বিখ্যাত ব্যক্তিদের অবস্থানের স্থান হিসাবে ব্যবহৃত হয়েছে, যেমন ১৯০৫ সালে যুক্তরাজ্যের পঞ্চম জর্জ এবং এডওয়ার্ড দ্যা প্রিন্স অব ওয়েলস প্রমুখ ব্যক্তিত্ব এখানে অবস্থান করেছেন।
১৯৫৫ সালে যে সময় ভাগওয়াত সিং মেওয়ার এর সিংহাসনে উপবেশন করেন, সে সময়টাতে রাজপরিবারের জন্য তাদের সবগুলো রাজকীয় বাসস্থানের খরচ বহন করা ক্রমে ক্রমেই কঠিন হয়ে উঠছিলো, বিশেষ করে সিটি প্যালেস। লেক প্যালেসকে একটি আয়বর্ধক হোটেলে রূপান্তরিত করার সফলতাকে অনুসরণ করে তিনি শিব নিবাস এবং ফতেহ প্রকাশ প্যালেসকেও ঐতিহ্যবাহী লাক্সারী হোটেলে রূপান্তরিত করার সিদ্ধান্ত নেন। দীর্ঘ ৪ বছর রূপান্তর প্রক্রিয়া চালানোর পর ১৯৮২ সালে শিব নিবাসকে একটি হোটেল হিসাবে উন্মুক্ত করা হয়।
রাজবাড়ীরটির ৩ তলা একটি অভ্যন্তরীণ কোর্টইয়ার্ডের মাঝখানে একটি মার্বেল পুল সহকারে একটি অর্ধবৃত্তাকার আকৃতিতে সাজানো হয়েছে। বেলকনি এবং ছাদের উপরের চত্বরগুলো যা বিভিন্ন কক্ষে নিয়ে যায়, সেখান থেকে পিকোলা হ্রদের বাঁধ প্রাচীরের নিচে অবস্থিত বাগানের দক্ষিণ অংশের সৌন্দর্য অবলোকন করা যায়; অপরদিকে পশ্চিমে উপভোগ করা যায়, জাগ মন্দির এবং প্যালেস হ্রদের দৃশ্য। ভবনটি প্রাচীন রাজপুত স্থাপত্য শৈলীর একটি অনন্য নিদর্শন। প্রাসাদটির অভ্যন্তরভাগে গজদন্ত এবং মুক্তা দিয়ে বাঁধানো কারুকাজ শিল্প বিদ্যমান, এছড়াও গ্লাস মোজাইক এবং ফ্রেস্কো পেইন্টিং দ্বারা প্রাসাদের শোভা বর্ধণ করা হয়েছে। এই কারুকাজগুলোর মধ্যে অনেকগুলোই খাজা ওস্তাদ এবং কুন্দল লাল এর দ্বারা করা, যাদেরকে মহারানা গ্লাস মোজাইক শিল্প এবং ফ্রেস্কো পেইন্টিং সম্পর্কে শিক্ষা লাভের জন্য ইংল্যান্ড পাঠিয়েছিলেন।
প্রাসাদটি যখন প্রথম নির্মিত হয়, তখন প্রাসাদটিতে নয়টি স্যুইট ছিল, যার সবগুলো ছিলো নিচতলায়। প্রাসাদটিকে হোটেলে রূপান্তর করার সময় এতে দ্বিতীয় তলায় আরও আটটি নতুন এপার্টমেন্ট যুক্ত করা হয়, যার ফলে বর্তমানে হোটেলটিতে ৩৬ টি গেস্টরুম বিদ্যমান।
প্রাসাদটি হোটেলে রূপান্তরিত হওয়ার পর এখানে বিভিন্ন সময়ে রানী দ্বিতীয় এলিজাবেথ, নেপালের রাজা, ইরানের শাহ, এবং জ্যাকুলিন কেনেডির মত বিখ্যাত ব্যক্তিত্বরা আতিথেয়তা গ্রহণ করেছেন।
হোটেলটি এইচআরএইচ (HRH) গ্রুপ অব হোটেলস দ্বারা পরিচালিত হয়, যার মালিক হচ্ছেন বর্তমান মহারানা।
প্রাসাদটি জেমস বন্ড চলচ্চিত্র অক্টোপাসির দৃশ্যে প্রদর্শিত হয়।
পরশুরামের প্রাসাদ

পরশুরামের প্রাসাদ ঐতিহাসিক মহাস্থানগড়ের সীমানা প্রাচীর বেষ্টনীর ভিতরে যেসব প্রাচীন সভ্যতার নিদর্শন আবিষ্কৃত হয়েছে তার মধ্যে অন্যতম। স্থানীয়ভাবে এটি তথাকথিত হিন্দু নৃপতি পশুরামের প্যালেস নামে পরিচিত।
১৯০৭, ১৯৬১ ও ১৯৯৫ সালে মোট তিন বার এখানে প্রত্নতাত্ত্বিক খনন কাজ পরিচালনা করে তিনটি নির্মাণ যুগের সন্ধান পাওয়া যায়।
১৯৬১ সালে উপরিভাগের ইমারত ভেদ করে দুইটি গভীর খাদ খননের ফলে আরও দুইটি নির্মাণ যুগের ইমারতের ভগ্নাবশেষসহ বহুসংখ্যক উজ্জ্বল মৃৎপাত্রের টুকরা পাওয়া যায়। যা সুলতানি আমলের মৃৎপাত্রের সাথে সাদৃশ্যপূর্ন। অর্থাৎ দ্বিতীয় পর্যায়ের নির্মাণ কাল ১৫শ/১৬শ শতকের বা সুলতানী আমলের বলে প্রত্নতত্ত্ববিদগণ ধারণা করেন। এছাড়া এখানে কোম্পানি আমলের (১৮৩৫-১৮৫৩) দুইটি মুদ্রা পাওয়া গেছে।
সুলতানী আমলের ইমারতের নিচে প্রথম পর্যায়ে নির্মিত ইমারতের ভবনাবশেষসহ পোড়ামাটির চিত্রফলক, প্রস্তর নির্মিত বিষ্ণুপট্টের ভগ্নাংশ ও বহু কড়ি পাওয়া গেছে। প্রথম পর্যায়ে প্রাপ্ত স্থাপত্যের কাঠামো ও প্রত্নবস্তুর সাথে পাল আমলের কাঠামো ও প্রত্নবস্তুর সাদৃশ্য রয়েছে। অর্থাৎ প্রথম পর্যায়ে প্রাপ্ত এ সকল নিদর্শন থেকে ধারণা করা যায়, এখানে অষ্টক শতক বা পাল আমলের নির্মিত ইমারতের ধ্বংসাবশেষ রয়েছে।
উপরের স্তরে অপেক্ষাকৃত আধুনিককালে নির্মিত একটি বিরাট আবাস বাটির সম্পূর্ণ নকশা উন্মোচিত হয়েছে। অন্দর মহলে অবস্থিত ছোট একটি অঙ্গনের দিকে মুখ করে নির্মিত পৃথক পৃথক ৪টি মহল বা অংশের অস্তিত্ব পাওয়া গেছে। মহলগুলোর প্রবেশ পথ সহ বেশ কিছু কক্ষ, সোপান শ্রেণী, সীমানা প্রাচীর এবং পূর্ব ও পশ্চিমে দুটি প্রবেশদ্বার আবিষ্কৃত হয়েছে। মুল প্রবেশদ্বার হচ্ছে পূর্ব পাশের প্রবেশদ্বার। যার দুই পাশে দুইটি প্রহরী কক্ষের নিদর্শন দেখা যায়। উপরিভাগে মোঘল ও ব্রিটিশ আমলে ব্যবহৃত ছোট আকারে ইট, চুন সুরকির আস্তর, চুনকামের ব্যবহার, গঠনশৈলী ইত্যাদি দেখে অনুমান করা যায় যে, এই ইমারত অষ্টাদশ শতকের শেষদিকে নির্মিত হয়েছিল।
২০১৬ অস্ট্রেলিয়া ক্রিকেট দলের শ্রীলঙ্কা সফর

অস্ট্রেলিয়া জাতীয় ক্রিকেট দল তিনটি টেস্ট ক্রিকেট, পাঁচটি একদিনের আন্তর্জাতিক এবং দুইটি টুয়েন্টি২০ আন্তর্জাতিক খেলার জন্য শ্রীলঙ্কা সফর করে, যা ১৮ জুলাই থেকে ৯ সেপ্টেম্বর ২০১৬-এ অনুষ্ঠিত হয়।
ছত্রপতি শাহু মহারাজ টার্মিনাস

ছত্রপতি শাহু মহারাজ টার্মিনাস অথবা শ্রী ছত্রপতি শাহু মহারাজ টার্মিনাস মহারাষ্ট্রের কোলহাপুর শহরের প্রধন রেল টার্মিনাস। স্টেশনটি মিরাজ-কোলহাপুর লাইনের প্রান্তিক স্থানক। স্থনকটি বিভিন্ন দ্রুতগামী ট্রেন দ্বার মুম্বাই, কলকাতা, দিল্লী, হায়দ্রাবাদ, আহমেদাবাদ ইত্যাদি ভারতের বড় শহরসমূহের সাথে সংযুক্ত। সাম্প্রতিক ভারতের রেলমন্ত্রী, ২০১৬-১৭ রেলবাজেটে, কেলহাপুর থেকে বৈভববাড়ি একটি নতুন রুট; এবং কোলহাপু-পুণে রুটে বৈদ্যুতিকরণের কথা ঘোষণা করেছেন। এখান থেকে প্রতিদিন মিরাজের জন্য প্যাসেঞ্জার ট্রেন পাওয়া যায়। স্থানকটির নাম কোলহাপুরের মহারাজ শাহু মহারাজের নামে নামকৃত।
† - ভুসাবাল জংশন হোয়ে
রাণী চেন্নাম্মা এক্সপ্রেস

রাণী চেন্নাম্মা এক্সপ্রেস ব্যাঙ্গালোর থেকে মহারাষ্ট্রের কোলহাপুর গামী একটি প্রাত্যহিক ট্রেন। এটি দক্ষিণ-পশ্চিম রেল'র উল্লেখ্য ট্রেনগুলির একটি; যাতে উচ্চমানের বগি সহ উন্নত লোকোমটিভ ইঞ্জিন ব্যবহার করা হয়েছে। ট্রেনটি দৈনিক পরিচালিত হয় এবং ৭৯৭ কিমি পথ অতিক্রমণ করে।
ট্রেনটি কর্ণাটকের ব্যাঙ্গালোর থেকে উত্তরে হুবলি-ধরওয়াড় ও বেলগাঁও পর্যন্ত সারারাত চলে। ট্রেনটি ২১:১৫তে ব্যাঙ্গালোর থেকে রওয়ানা হয় ০৫:৩০এ হুবলি পার করে এবং ১৩:৪০এ কোলহাপুর পৌছয়।
ট্রেনটি কর্ণাটক'র বিভিন্ন শহরগুলিকে সংযুক্ত করে যেমন, হুবলি, ধরওয়াড়, বেলগাঁও, হাবেরী, দাবাংগের ও টুমকুর থেকে ব্যাঙ্গালোর।
ট্রেনটির নামকরণ করা হয় রাণী চেন্নাম্মার নামানুসারে। যিনি ভারতে রাজ্য কর্ণাটকের উত্তরাংশের রাণী ছিলেন। রাণী চেন্নাম্মা একজন সাহসী, বীর রাণী ছিলেন যিনি তার রাজকর্ম কিত্তুর থেকে পরিচালনা করতেন।
একনাথ

একনাথ ছিলেন একজন বিশিষ্ট মারাঠি সন্ত, পণ্ডিত ও বারকরী সম্প্রদায়-ভুক্ত সন্তকবি। মারাঠি সাহিত্যের বিকাশের ক্ষেত্রে তাকে তার পূর্বসূরি ধ্যানেশ্বর ও নামদেব এবং উত্তরকালের তুকারাম ও সমর্থ রামদাসের মধ্যে সংযোগ-সাধনকারী মনে করা হয়। অধুনা ভারতের মহারাষ্ট্র রাজ্যের অন্তর্গত পৈঠনে একনাথ জন্মগ্রহণ করেছিলেন। তার পিতার নাম সূর্যনারায়ণ ও মাতার নাম রুক্মিণী। কথিত আছে, বাল্যকালে একদিন একনাথ একটি শিব মন্দিরের বাইরে বসে ছিলেন। এমন সময় তিনি একটি কণ্ঠস্বর শুনতে পান। ঐ কণ্ঠস্বর তাকে গৃহত্যাগ করে দেওঘরে গিয়ে গুরু জনার্দন স্বামীর সন্ধান করতে বলে। একনাথ গৃহত্যাগ করে দেওঘর চলে যান। পৈঠনে ফিরে এসে তিনি তার ঠাকুরদা ও ঠাকুরমার ইচ্ছানুসারে গিরিজা বাইকে বিবাহ করেন। পরবর্তীকালে তাদের সংসারে তিনটি সন্তানের জন্ম হয়েছিল। এঁরা হলেন গোদাবরী, হরি পণ্ডিত ও গঙ্গা। বহু বছর পরে যখন একনাথের স্বাস্থ্য ভেঙে পড়ে, তখন তিনি দেহত্যাগের সিদ্ধান্ত নেন। তিনি তার শিষ্য গব্বকে দায়িত্ব দেন, যেখানে তিনি রামায়ণ পাঠ শেষ করেছিলেন, সেখান থেকে রামায়ণ পাঠ করার। গোদাবরী নদীর তীরে শেষ ধর্মোপদেশ দানের পর, নদীতে প্রবেশ করে তিনি দেহত্যাগ করেন।
একনাথের জীবৎকালের সঠিক তারিখ জানা যায় না। তবে প্রথাগত বিশ্বাস অনুসারে, তিনি খ্রিস্টীয় ১৬শ শতাব্দীর মধ্য থেকে শেষার্ধের ব্যক্তিত্ব ছিলেন। কিংবদন্তি অনুসারে, তিনি পৈঠনের এক ব্রাহ্মণ পরিবারে জন্মগ্রহণ করেন। বাল্যকালেই তিনি পিতৃমাতৃহীন হন। তার ঠাকুরদা ভানুদাস তাকে লালনপালন করেন। ভানুদাস ছিলেন বারকরী সম্প্রদায়ের এক বিশিষ্ট ব্যক্তিত্ব। কোনও কোনও সূত্র অনুসারে, ভানুদাস ছিলেন একনাথের প্রপিতামহ। সম্ভবত (তবে নিশ্চিত নয়) একনাথের গুরু জনার্দন ছিলেন একজন সুফি।
একনাথ "ভাগবত পুরাণ" গ্রন্থের একটি পাঠান্তর রচনা করেছিলেন। এটি "একনাথী ভাগবত" নামে পরিচিত। এছাড়া তিনি "ভাবার্থ রামায়ণ" নামে "রামায়ণ" গ্রন্থের একটি পাঠান্তরও রচনা করেন। একনাথ "রুক্মিণী স্বয়ম্বর" "হস্তমালক" রচনা করেন। এটি ৭৬৪টি ওবীতে নিবদ্ধ এবং আদি শঙ্কর রচিত একই নামের একটি ১৪-শ্লোকী সংস্কৃত স্তোত্রের ভিত্তিতে লিখিত।
তার অন্যান্য রচনাগুলি হল "শুকাষ্টক" (৪৪৭ ওবী), "স্বাত্মা-সুখ" (৫১০ ওবী), "আনন্দ-লহরী" (১৫৪ ওবী), "চিরঞ্জীব-পদ" (৪২ ওবী), "গীতা-সার" ও "প্রহ্লাদ-বিজয়"। মারাঠি ভাষায় তিনি "ভারুদ" নামে এক নতুন ধরনের ভক্তিগীতি প্রচলন করেন। তিনি নিজে ৩০০টি "ভারুদ" রচনা করেছিলেন। এগুলি তিনি বারকরী সম্প্রদায়ে গাইতেন। তিনি অন্যান্য ভাষাতেও "ভারুদ" রচনা করেন। এছাড়া তিনি "অভঙ্গ" নামক গীতিকবিতার আকারেও ৩০০টি ভক্তিগীতি রচনা করেছিলেন। তিনি ছিলেন একজন ধর্মপ্রচারক। অনেক জায়গায় তিনি প্রকাশ্যে ধর্মোপদেশ দান করেছিলেন।
একনাথ মহারাষ্ট্র অঞ্চলে ‘বাসুদেব সংস্থা’ নামে একটি ধর্মীয় সংগঠন স্থাপন করেন। এই সংস্থার সদস্যদের বাসুদেব বলা হত। তারা বাড়ি বাড়ি পরিদর্শনে যেতেন বাড়ির সামনে দাঁড়িয়ে ভজন গানের মাধ্যমে ধর্মীয় বার্তা প্রচার করতেন।
সোহানা সাবা

সোহানা সাবা (১০ অক্টোবর ১৯৮৬) বাংলাদেশের একজন অভিনেত্রী এবং মডেল। তিনি ছোট এবং বড় পর্দায় অভিনয় করে থাকেন।
সোহানা সাবা তার শিক্ষাজীবন শুরু করেন আজিমপুর লেডিস ক্লাব কিন্ডার গার্ডেন এ। তিনি ২০০২ সালে ঢাকা ল্যাবরেটরি স্কুল থেকে মাধমিক পাশ করেন। ২০০৪ সালে ঢাকা মহিলা কলেজ থেকে তার উচ্চ মাধ্যমিক শেষ করেন। শান্ত-মারিয়াম ইউনিভার্সিটি অব ক্রিয়েটিভ টেকনোলজি থেকে ফ্যাশন বিভাগে তার স্নাতক শেষ করেন। সোহানা সাবা তার বাবা মায়ের হাত ধরে মিডিয়া জগতে আসেন। সোহানা সাবা বাবুল একাডেমি থেকে নাচ এবং ছায়ানট থেকে অভিনয়ে প্রশিক্ষণ নেন।
২০২৪ সালে সংঘটিত কোটা সংস্কার আন্দোলনে ছাত্র-জনতার উপর স্বৈরাচার আওয়ামী লীগ সরকারের দমন-পীড়ন চলাকালে সরকারের পক্ষে অবস্থান নিয়েছিলেন সোহানা সাবা। আন্দোলন চলাকালীন সময়ে সোহানা সাবা সহ স্বৈরাচার আওয়ামী পন্থী শিল্পীদের একাংশ অরুণা বিশ্বাস, চিত্রনায়ক ফেরদৌসের নেতৃত্বে হোয়াটসঅ্যাপে 'আলো আসবেই' নামের একটি গ্রুপে আন্দোলনের বিরুদ্ধে সক্রিয় ছিলেন। অসহযোগ আন্দোলন পরবর্তী সময়ে ২০২৪ সালের ৩ সেপ্টেম্বর সামাজিক যোগাযোগ মাধ্যমে ঐ হোয়াটসঅ্যাপ গ্রুপ সংশ্লিষ্ট কিছু স্ক্রিনশট ছড়িয়ে পড়ে। যেখানে সোহানা সোবাসহ আরো অনেকের অবস্থান ছিলো ছাত্রদের আন্দোলনের বিপক্ষে।
সোহানা সাবা তার ক্যারিয়ার শুরু করেন নাচের মাধ্যমে। বর্তমানে তিনি একজন অভিনয় শিল্পী হিসাবে সবার কাছে পরিচিত।
সোহানা সাবা পরিচালক মুরাদ পারভেজকে বিয়ে করেন। ২০১৪ সালের ১৮ অক্টোবর মাসে তাদের এক ছেলে জন্মগ্রহণ করে। ২০১৫ সালের সেপ্টেম্বর মাস থেকে তাদের মধ্যে বিবাহ বিচ্ছেদ হয়।
শিবনেরী গুহাসমূহ

শিবনেরী গুহাসমূহ (মারাঠি: शिवनेरी लेणी) হল ভারতের মহারাষ্ট্র রাজ্যের জুন্নার শহর থেকে প্রায় ৩ কিলোমিটার দূরে অবস্থিত কয়েকটি প্রাচীন বৌদ্ধ গুহা।
এই বৌদ্ধ গুহাগুলির উপরিভাগে একটি দুর্গ রয়েছে। এই দুর্গেই শিবাজী জন্মগ্রহণ করেছিলেন। এই গুহাশ্রেণিতে ৬০টি গুহা রয়েছে। এগুলি খ্রিস্টীয় ১ম শতাব্দীর মধ্যভাগে খনন করা হয়েছিল। খ্রিস্টীয় ২য় শতাব্দীর প্রথমার্ধে এই গুহাগুলি ছিল বৌদ্ধ ক্রিয়াকলাপের একটি উদীয়মান কেন্দ্র। এই গুহাগুলিতে একটি চৈত্য রয়েছে।
এই গুহাসমূহের গুরুত্বপূর্ণ গুহাগুলি হল:
তুরান (প্রজাপতি)

তুরান (বৈজ্ঞানিক নাম: "Charaxes eudamippus (Doubleday)") এক প্রজাতির বড় আকারের প্রজাপতি । এরা ‘নিমফ্যালিডি’ গোত্রের এবং চারাক্সিনি উপগোত্রের সদস্য।
তুরান এর প্রসারিত অবস্থায় ডানার আকার ১০০-১২০ মিলিমিটার দৈর্ঘের হয়। 
তুরান এর উপপ্রজাতিগুলি হল-
ভারতে প্রাপ্ত তুরান এর উপপ্রজাতি হল-
এই প্রজাতির প্রজাপতিকে ওড়িশা অঞ্চলে দেখা যায়। পশ্চিমবঙ্গের এবং সংলগ্ন বিস্তৃর্ন অঞ্চলে এই প্রজাতির প্রজাপতিদের দর্শন অতি দুর্লভ।
উপরের দিকে ডানার রং ম্লান হলদেটে সাদা। ডানার ঊর্ধ্বাংশের কিনারা বরাবর একটা দাগ লক্ষ্য করা যায়। সম্মুখবর্তী অংশের শীর্ষবিন্দু অবধি আড়াআড়িভাবে কিছু দাগ আছে যা তৃতীয় আন্তঃস্থানের গোড়ায় বিস্তৃত অপেক্ষাকৃত চওড়া দাগের সঙ্গে মিলিত হয়েছে। ডানার সমগ্র শীর্ষস্থ অংশের রং বেগুনি কালো। এই কালো অংশটি ডানার শেষের দিক অবধি বিস্তৃত এবং এখানে হলদেটে সাদা ছোপ আছে। ভিতরের ডানায় দেহের কাছাকাছি অংশের ঊর্ধ্বাংশে একটি দাগ আছে, যার ঠিক পরেই আছে দুটি আড়াআড়ি দাগ।
নিচের বাইরের ডানার মাঝের অংশে সংকীর্ণ কালো দাগ আছে। অন্তর্বর্তী প্রান্তভাগের তুলনায় বহির্ভাগ অত্যধিক বক্ররেখা সন্নিবিষ্ট। অন্তরদেশ জুড়ে অনেকগুলি নীল রঙের অর্ধচন্দ্রাকৃতি দাগ দেখা যায়। বহির্দেশটি সুস্পষ্ট ভাবে অনেকগুলি হলদে সাদা দাগ সংবলিত। এরপরে নীল রঙের উপপ্রান্তিক সরু পটি এবং প্রান্তিক কালো দাগ থাকে। এই দুই ধরনের দাগ ডানার ভিতরের দিকের কিছুটা আগে শেষ হয়। লক্ষণীয়ভাবে প্রান্তভাগ অতিক্রম করে ডানার মধ্যভাগ অবধি অঞ্চলের রং হলদেটে সাদা হয়। নিম্নাংশের রং রুপোলী সাদা।
ডানার মধ্যভাগে দুটো কালো দাগ থাকে। এর ঠিক পরেই থাকে ইংরাজি Y অক্ষরের মত ছোট একটি দাগ। এর মধ্যভাগ বরাবর সবুজ বাদামী মোটা পটি থাকে। ইংরাজি Y অক্ষরের মত দাগটির দ্বিধাবিভাজনের স্থান ডানার মধ্যাঞ্চলের নিম্নভাগের শীর্ষবিন্দু অবধি প্রসারিত থাকে। দুদিকেই কম বেশি বিচ্ছিন্ন কালো দাগ থাকে, কিন্তু এটা ভেতরের ডানার মধ্যভাগ অথবা দু নম্বর ভেন অবধি বিস্তৃত থাকে না। মধ্যভাগের পটি বহির্ভাগ অবধি একাধিক কালো অর্ধচন্দ্রাকৃতি দাগের দ্বারা বিস্তৃত।
বাইরের নিচের ডানার পেছনের প্রান্তে তিনটি বাদামি-হলুদ পটি দেখা যায়। একটি হল মধ্যভাগে অবস্থিত বহির্মুখী বক্রাকার পটি, যা ভাঙ্গা কালো রেখা দ্বারা উভয় পক্ষের সম্মুখভাগের সীমানা পর্যন্ত বিস্তৃত এবং টরনাসের ঊর্ধ্বাংশে মিলিত হয়েছে। এরা বাইরে থেকে সীমানা পর্যন্ত একাধিক কালো অর্ধচন্দ্রাকৃতি দাগের দ্বারা বিস্তৃত থাকে এবং এদের কেন্দ্রস্থল সাদা রঙের হয়। অন্তরভাগ বরাবর কালো দাগের একটি বিচু্যত সারি লক্ষ্য করা যায়। ডানার দূরবর্তী অঞ্চলে সবুজ রঙের অনিয়মিত পটি আছে। লেজ কালো এবং এর মধ্যমা অবধি ফ্যাকাসে নীল রঙের আঁকাবাঁকা দাগ দেখা যায়। একটি কালো পটি বাইরের ডানার দেহের কাছাকাছি অংশ থেকে শুরু করে ভিতরের সীমানা পর্যন্ত অতিক্রম করেছে। 
টরনাসের রং এলামাটির মত।
এদের শুঁড় এবং মাথার রং কালো। শরীরের মধ্যবর্তী অংশের রং কালচে ধূসর। এদের তলপেট হলদে সাদা রঙের হয়ে থাকে। নিচের দিকে মুখের কাছের উপাঙ্গ, মধ্যভাগ এবং বস্তিপ্রদেশ সাদা হয়। শরীরের মধ্যভাগের উভয়পার্শে তির্যক অনুপ্রস্থ কালো রেখা সুস্পষ্টভাবে বিদ্যমান থাকে।
http://www.ifoundbutterflies.org/#!/sp/517/Charaxes-eudamippus
কিবতীয় জাতি

কিবতি জাতি (; , ) উত্তর আফ্রিকা ও মধ্যপ্রাচ্যের একটি জাতিধর্মী‌য় নৃগোষ্ঠী। তারা মূলত মিশরে বসবাস করে। মিশরের খ্রিষ্টানদের মধ্যে কিবতিরা সংখ্যাগরিষ্ঠ। এছাড়া সুদান ও লিবিয়াও তারা প্রধান খ্রিষ্টান গোষ্ঠী। কিবতিরা ঐতিহাসিকভাবে কিবতি ভাষায় কথা বলে থাকে। তবে বর্তমানে তারা আরবিতে যোগাযোগ করে থাকে।
কিবতিরা মিশরের জনসংখ্যার ১০%। তারা মিশরের সর্ববৃহৎ খ্রিষ্টান সম্প্রদায় এবং এই অঞ্চলের সর্ববৃহৎ জাতিধর্মীয় সংখ্যালঘু সম্প্রদায়। সুদানে কিবতিরা জনসংখ্যার ১%। লিবিয়াতেও তারা জনসংখ্যার ১%।
অধিকাংশ কিবতি আলেক্সান্দ্রিয়ার কিবতি অর্থোডক্স চার্চের অনুসারী এছাড়া কিবতিদের মধ্যে ক্যাথলিকও রয়েছে।
মাধনগর রথ বাড়ী

মাধনগর রথ বাড়ী ভারতীয় উপমহাদেশের বৃহৎ ও প্রাচীনতম রথ বাড়ী। এটি বাংলাদেশের নাটোরের নলডাঙ্গা উপজেলার মাধনগর ইউনিয়নে অবস্থিত।
১৮৬৭ সালে পাবনার দিলালপুরের জমিদার যামিনী সুন্দরী বসাক এই রথটি প্রতিষ্ঠা করেছেন। রথের মালিকানায় ছিলেন নাটোরের জমিদার শৈলবালা ও কালিদাসী। প্রতি বছর আষাঢ়মাসের তিথি অনুসারে এখানে মাসব্যাপী রথের মেলা ও পূজা অর্চনা হত। বীরকুৎসা ও গোয়ালকান্দির জমিদারের হাতি এসে রথযাত্রায় অংশ নিত এবং রথ টানার কাজ করতো।
এখানকার যাবতীয় খরচ পাবনার দিলালপুরের জমিদার যামিনী সুন্দরী স্টেট থেকে আসতো। ১৮৬৭ সাল থেকে ১৯৪৭ সাল পর্যন্ত যামিনী সুন্দরী বসাক এই ব্যয়ভার বহন করেছেন। দেশ বিভাগের পর আর কোন অনুষ্ঠান হয়নি। ২০১২ সাল থেকে স্থানীয় হিন্দু-মুসলিম মিলে আবারও রথের মেলা ও হিন্দু সম্প্রদায়ের পূজা অর্চনা শুরু হয়।
রথের নামে বর্তমানে ১৫ বিঘা জমি আছে। রথটি রক্ষণাবেক্ষন, পূজা অর্চনা করছেন পিন্টু অধিকারী। মাধনগর রথবাড়ী মাধনগর ইউনিয়নের পশ্চিম মাধনগর গ্রামে অবস্থিত।
প্রণীত ভাট

প্রণীত ভাট হলেন একজন ভারতীয় টেলিভিশন অভিনেতা যিনি শ্রেষ্ঠ মহাকাব্য টিভি সিরিজ "মহাভারত" (২০১৩-২০১৪ সাল) শকুনি চরিত্রে তার ভূমিকার জন্য পরিচিত।
কে.কে. ওয়েগ ইঞ্জিনিয়ারিং কলেজ থেকে তার মেকানিক্যাল ইঞ্জিনিয়ারিং শেষ করার পর, ভাট একটি সফটওয়্যার কোম্পানি, উইপ্রোতে কাজ করেন।
ভাট ২০০২ সালে মুম্বাই স্থানান্তরিত হন, এবং মডেলিং-এর পরে, ২০০৪ সালে তিনি তার টেলিভিশন কর্মজীবন শুরু করেন, এবং টেলিভিশন প্রোগ্রাম যথা "কিত্‌নি মাস্ত হ্যায় জিন্দেগি", "হোটেল কিংস্টন", "কিটু সাব জান্‌তি হ্যায়", "সসস..ফির কোই হ্যায়" এবং "কাজ্জল"-এ তাকে দেখা যায়।
তিনি "গীত" (২০১০-২০১১ সালে) আদিত্য চরিত্রে অভিনয় করেন। তাকে পৌরাণিক কাহিনী "মহাভারতের" শকুনি চরিত্রেও অভিনয় করতে দেখা যায়। ২০১৪ সালের সেপ্টেম্বর মাসে তিনি রিয়ালিটি শো "বিগ বস" অনুষ্ঠানে বিগ বস ৮ম মৌসুমে প্রতিযোগীদের একজন হিসেবে অংশ নেন। .
২০১৫ সালের নভেম্বর মাসে তিনি তার দীর্ঘদিনের বান্ধবী কাঞ্চন শর্মাকে বিবাহ করেন। তার বিয়েতে মহাভারত এবং বিগ বসের ঘনিষ্ঠ বন্ধুরা বিয়ের উপস্থিত ছিলেন।
২০১৪ সালে সেরা অভিনেতা- খল চরিত্রে তাকে ইন্ডিয়ান ট্যালি পুরস্কার দেওয়া হয়।
মিঞ্জি

মিঞ্জি (বৈজ্ঞানিক নাম: "Graphium doson(Felder & Felder)") এক প্রজাতির মোটামুটি বড়, গাঢ় বাদামি ও আকাশী নীল রঙের প্রজাপতি।। এরা ‘প্যাপিলিওনিডি’ গোত্রের অন্তর্ভুক্ত এবং সমগ্র দক্ষিণ পূর্ব এশিয়া মহাদেশ জুড়েই এর বিস্তার।
মিঞ্জি প্রজাপতিদের প্রসারিত অবস্থায় ডানার আকার সাধারণত ৭০-৮০ মিলিমিটার দৈর্ঘের হয়ে থাকে।
ভারতে প্রাপ্ত মিঞ্জি এর উপপ্রজাতি হল-
এরা মূলত বড়, গাঢ় বাদামি ও আকাশী নীল রঙের প্রজাপতি। এদের কালো ডানার ওপর নানা বিন্যাসে আকাশী নীলের ছোপ এবং পটি থাকে যেখানে বেশ কিছু লালরঙের আঁকিবুকিও আছে। এদের ভিতরের ডানায় শুধুমাত্র কালো ও আকাশি নীল রঙের কারুকাজ দেখা যায়।এদের চোখ ও অ্যান্টেনা কালো রঙের হয়ে থাকে।
এদের সাধারণত নদীতীরবর্তী বনাঞ্চল, আর্দ্র, পর্ণমোচী এবং আধা-চিরসবুজ চিরহরিৎ বনাঞ্চলে বিশেষভাবে দেখা যায়।
পশ্চিমবঙ্গের সুন্দরবন সংলগ্ন গ্রামাঞ্চলে মূলত এদের দেখতে পাওয়া যায়। তবে জঙ্গলের ভেতরে এদের সাধারণত দেখা যায় না। ঝড়খালি বাগানে এদের প্রায়শই দেখা যায়। এদের শ্রীলঙ্কা ও দক্ষিণ ভারত, পূর্ব ঘাট পর্বতমালা, সাতপুরা, আসাম ,বাংলাদেশ ও হিমালয়ের পাদদেশে দেখা যায়।
এই প্রজাতির প্রজাপতি সাধারণত চঞ্চল স্বাভাবের হয়। এরা অত্যন্ত দ্রুত উড়তে পারে এবং কখনই এদের প্রায় স্থির হয়ে বসতে দেখা যায় না। এদের ওড়ার ভঙ্গিমা অত্যন্ত বলিষ্ঠ । এরা ভেজা মাটি থেকে বা বিভিন্ন প্রাণীর বিষ্ঠা থেকে রস আহরণ করে থাকে। মিঞ্জি প্রজাপতিদের ফুলের মধুর প্রতি আসক্তি দেখা যায়। এরা সাধারণত গাছের পাতায় ডানা মুড়ে বিশ্রাম নিয়ে থাকে। তবে কখনো কখনো খুব কম সময়ের জন্য ডানা মেলে বসে এবং তাপ আহরণ করে।
মিঞ্জি শূককীট আতা বা নোনা জাতীয় ফল, তেজপাতা, ম্যাগ্নলিয়া জাতীয় উদ্ভিদ এর পাতা খেতে অভ্যস্ত।
এদের ডিম গোলাকার এবং ফ্যাকাশে হলুদ বরনের হয়। এরা সাধারণত পাতার নিচের দিকে ডিম পাড়ে।
এদের শুঁয়োপোকা সাধারণত কিছুটা সুতাকাটার তকলি আকৃতির হয়।
২০০৯ সালের বাংলাদেশী চলচ্চিত্রের তালিকা

২০০৯ সালে বাংলাদেশে মুক্তিপ্রাপ্ত চলচ্চিত্রের তালিকা। এই বছর ৬৩টি বাংলাদেশী চলচ্চিত্র এবং একটি বাংলাদেশ-ভারত যৌথ প্রযোজনার চলচ্চিত্র মুক্তি পায়।
আইসিআইসিআই প্রুডেন্সিয়াল মিউচুয়াল ফান্ড

আইসিআইসিআই প্রুডেন্সিয়াল অ্যাসেট ম্যানেজমেন্ট কোম্পানি লিমিটেড হল দেশের বৃহত্তম অ্যাসেট ম্যানেজমেন্ট কোম্পানির একটি (এএমসি) যাদের লক্ষ্য হল সেভিংস এবং বিনিয়োগের মধ্যে দূরত্ব সরিয়ে দিয়ে সাধারণ এবং আনুষঙ্গিক বিনিয়োগ সমাধানের মাধ্যমে বিনিয়োগকারীদের জন্যে দীর্ঘস্থায়ী সম্পদের সৃষ্টি।
ভারতে আর্থিক পরিষেবার ক্ষেত্রে একটি বহু-পরিচিত এবং বিশ্বস্ত নাম আইসিআইসিআই ব্যাঙ্ক এবং ইউকে’র আর্থিক পরিষেবার ক্ষেত্রে অন্যতম প্রতিষ্ঠান প্রুডেন্সিয়াল পিএলসি - এই দুই এর এক যুগ্ম উদ্যোগ হল এএমসি।
এএমসি’র কর্পোরেট অফিস ভারতবর্ষের মুম্বাই শহরে বান্দ্রা কুর্লা কমপ্লেক্স অবস্থিত। এটি বর্তমানে উল্লেখযোগ্য ক্রমোন্নতির পরিচয় রেখেছে - ১৯৯৮ সালে এই উদ্যোগের প্রারম্ভে ছিল কেবলমাত্র ২টি স্থান এবং ৬জন কর্মী, আজ সেই সংখ্যা দাঁড়িয়েছে প্রায় ১২০ টি অঞ্চলজুড়ে এবং কর্মী সংখ্যার পরিমাণ বেড়ে হয়েছে ১০০০। এছাড়াও এর বিনিয়োগকারীর সংখ্যা বর্তমানে ১.৯ লক্ষেরও অধিক।
সম্পূর্ণ বিনিয়োগ কেন্দ্রিক আবেদেন নিয়ে শুরু এই প্রতিষ্ঠানটি বর্তমানে বিনিয়োগের ক্ষেত্রে বিশেষজ্ঞ মূল্যায়ন, কম্পিউটার প্রযুক্তি এবং প্রক্রিয়াগত পরিস্থিতির সাথে পরিচিতির এই তিনের এক সঠিক সংমিশ্রণ।
বোর্ড অফ ডাইরেক্টরসমূহ: অ্যাসেট ম্যানেমেন্ট কোম্পানি
ম্যানেজমেন্ট টিম
ইনভেস্টমেন্ট ম্যানেজমেন্ট
এএমসি অ্যাসেট শ্রেণীর মধ্যে মিউচুয়াল ফান্ড বিভাগে উল্লেখযোগ্য অ্যাসেটস আন্ডার ম্যানেজমেন্ট (এইউএম) সঞ্চালনা করে। এই এএমসি-টি বিনিয়োগকারীদের জন্যে পোর্টফোলিও ম্যানেজমেন্ট সার্ভিসেস এবং রিযেল এস্টেট ডিভিসনের জন্যে ও কাজ করেন, যারা আন্তর্জাতিক বাজারে আন্তর্জাতিক গ্রাহকদের জন্যে আন্তর্জাতিক অ্যাডভাইজারি আইন বিশেষজ্ঞ এবং সারা দেশে ছড়িয়ে আছেন।
মিউচুয়াল ফান্ড বিশেষজ্ঞ রিটেল বা খুচরো বিনিয়োগকারীদের চাহিদা পূরণ করে। এটি সবসময় রিটেল ইনভেস্টরদের তাদের জীবনের উদ্দেশ্যপূরণের জন্যে আর্থিক সমাধান দিতে সাহায্য করে। আইসিআইসিআই প্রুডেন্সিয়াল এএমসি এমন সকল প্রোডাক্টস-সহ মিউচুয়াল ফান্ড প্রোডাক্টসের এক বিস্তৃত পোর্টফোলিও শুর করেছে যেটি হল গ্রাহকদের প্রয়োজনভিত্তিক।
প্রোর্টফোলিও ম্যানেজমেন্ট সার্ভিস উচ্চ বিনিয়োগকারীদের এমন একটি সম্পৃক্ত পোর্টফোলিওতে বিনিয়োগ করার ব্যবস্থা করে যাচে তারা বেশি ফেরৎলাভ পেতে পারেন। মাত্র 2000 সালে আইসিআইসিআই প্রুডেন্সিয়াল এএমসি ছিল এই পরিষেবা প্রদান করার জন্যে প্রথম প্রতিষ্ঠানিক অংশগ্রহণকারী এবং এখন তাদের সাফল্যমন্ডিত ট্র‌্যাক রেকর্ড হল 10 বৎসরেরও অধিক।
রিয়েল এস্টেট বিভাগ উচ্চ পরিমাণে অর্থ বিনিয়োগ করতে চান এমন বিনিয়োগকারীদের এবং স্থানীয় ইনস্টিটিউশনাল বিনিয়োগকারীদের পরিষেবা প্রধানের মাধ্যমে সাহায্য করে। যেখানে আইসিআইসিআই প্রুডেন্সিযাল এএমসি বিয়েল এস্টেট ইনভেস্টমেন্ট সিরিজ পোর্টফোলিও শুরু করে 2007 সালে।
আইসিআইআই প্রুডেন্সিয়াল এএমসি-তে আমাদের অফশোর অ্যাডভাইজারি ইউনিট আছেন, যাঁরা আমাদের বিনিয়োগের ক্ষমতা বিশ্ব বিনিয়োগকারীদের মধ্যে ছড়িয়ে দিতে সাহায্য করে। নিম্নে এই প্রতিষ্ঠানের কিছু আন্তর্জাতিক ব্যবসা উদ্যোগের কিছু বিশেষ পয়েন্টসের বিষয়ে জানানো হল:
মিউচুয়াল ফান্ড বিভাগে আইসিআইসিআই প্রুডেন্সিয়াল মিউচুয়াল ফান্ডের কয়েকটি বিশেষ প্রতিযোগী প্রতিষ্ঠানগুলির মধ্যে আছে এইচডিএফসি মিউচুয়াল ফান্ড, রিলায়েন্স মিউচুয়াল ফান্ড, এসবিআই মিউচুয়াল ফান্ড, বিড়লা সান লাইফ মিউচুয়াল ফান্ড এবং ইউটিআই মিউচুয়াল ফান্ড।
কাবুলিওয়ালা (১৯৫৭-এর চলচ্চিত্র)

কাবুলিওয়ালা হল ১৯৫৬ সালে মুক্তিপ্রাপ্ত একটি ভারতীয় বাংলা নাট্য চলচ্চিত্র। ছবিটি রবীন্দ্রনাথ ঠাকুরের "কাবুলিওয়ালা" ছোটগল্প অবলম্বনে নির্মিত। এই ছবির পরিচালক ছিলেন তপন সিংহ।
রহমত (ছবি বিশ্বাস) একজন মধ্যবয়সী আফগান ফল বিক্রেতা। সে ফল বিক্রি করতে কলকাতায় আসে। সেখানে মিনি (ঐন্দ্রিলা ঠাকুর ওরফে টিঙ্কু) নামে একটি ছোটো বাঙালি মেয়ের সঙ্গে তার বন্ধুত্ব হয়। মিনিকে দেখে তার নিজের মেয়ের কথা মনে পড়ে যায়, যাকে সে আফগানিস্তানে রেখে এসেছিল। রহমত একটি বোর্ডিং হাউসে নিজের দেশের লোকেদের সঙ্গে থাকত।
একদিন রহমত এক চিঠিতে তার মেয়ের অসুস্থতার খবর পায়। সে ঠিক করে দেশে ফিরে যাবে। তার টাকার অভাব থাকায় সে ঠিক করে ব্যবসা বাড়ানোর জন্য ধারে জিনিস বিক্রি করবে। পরে টাকা আদায় করতে গেলে তার এক খদ্দের তাকে অপমান করে। এতে দুজনের মধ্যে হাতাহাতি হয়। রহমত বলে সে অপমান সহ্য করবে না। তাও লোকটি তাকে অপমান করতে থাকলে রহমত তাকে ছুরি মেরে বসে।
আদালতে রহমতে উকিল তাকে রক্ষা করার চেষ্টা করেন। কিন্তু সরল মনস্ক রহমত সহজভাবেই সব কিছু স্বীকার করে নেয়। বিচারক রহমতের সততায় সন্তুষ্ট হয়ে মৃত্যুদণ্ডের পরিবর্তে তাকে ১০ বছরের সশ্রম কারাদণ্ডে দণ্ডিত করেন।
কারাগার থেকে ছাড়া পাওয়ার দিন রহমত মিনির সঙ্গে দেখা করতে যায়। সে দেখে মিনি বড়ো হয়েছে। এখন সে চোদ্দো বছরের মেয়ে। শীঘ্রই তার বিয়ে। মিনি তাকে চিনতে পারে না। রহমত বুঝতে পারে, তার মেয়েও নিশ্চয় তাকে ভুলে গিয়েছে। মিনির বাবা মিনির বিয়ের খরচের টাকা থেকে রহমতকে দেশে ফিরে যাওয়ার টাকা দেন আর রহমতের মেয়ের জন্য একটি উপহার পাঠান।
সালমা আগা

সালমা আগা () সিন্ধু প্রদেশের করাচীতে জন্মগ্রহণকারী পাকিস্তানি ব্রিটিশ গায়িকা ও ভারতীয় বংশোদ্ভূত বিশিষ্ট পাকিস্তানি অভিনেত্রী। ১৯৮০-এর দশক থেকে ১৯৯০-এর দশকের শুরুর দিক পর্যন্ত গানের পাশাপাশি ভারতীয় চলচ্চিত্রে অভিনয় করেছেন। তার অভিনীত প্রথম আবেগঘন চলচ্চিত্র ছিল নিকাহ। তিনটি বিভাগে মনোনীত হয়ে একটিতে ফিল্মফেয়ার সেরা মহিলা নেপথ্য কণ্ঠশিল্পীর পুরস্কার লাভ করেন। এছাড়াও সেরা অভিনেত্রী বিভাগের জন্যও মনোনীত হয়েছিলেন তিনি।
পাকিস্তানের করাচীতে জন্মগ্রহণ করলেও নাসরিন ও লিয়াকত গুল আগা দম্পতির সন্তানরূপে লন্ডনে তার শৈশবকাল অতিবাহিত হয়। রাগ ঘরানার সঙ্গীতে আকৃষ্ট বাবা সফলতম ব্যবসায়ী ছিলেন। মাতৃসম্পর্কীয় দাদা অভিনেতা যুগল কিশোর মেহরা ও অভিনেত্রী আনোয়ারী বেগম ১৯৩২ সালে মুক্তিপ্রাপ্ত প্রথম চলচ্চিত্র হীর রঞ্ঝায় অভিনয় করেছিলেন। তার মাতৃসম্পর্কীয় দাদা ছিলেন রফিক গজনবী। যুগল কিশোর মেহরা রাজ কাপুর, শাম্মী কাপুর ও শশী কাপুরের কাকাতো ভাই ছিলেন।
১৯৮৯ সালে পাকিস্তানি স্কোয়াশ খেলোয়াড় রহমত খানের সাথে পরিণয়সূত্রে আবদ্ধ হন। এ দম্পতির সশা ও লিয়াকত আলী খান নামীয় দুই সন্তান রয়েছে। কিন্তু ২০১০ সালে তাঁদের মধ্যকার বিবাহ-বিচ্ছেদ ঘটে। পরবর্তীতে ২০১১ সালে মাঞ্জার শাহের সাথে পুনরায় বৈবাহিক সম্পর্ক স্থাপিত হয় তার।
৩১ মে, ২০১৬ তারিখে ভারতের বিদেশী নাগরিকত্ব কার্ড ধারণের জন্য আবেদন করেন তিনি। তার ঐ আবেদনটি মঞ্জুর হয় ও ভিসার আবেদন ছাড়াই তিনি ভারত সফরে যেতে পারবেন। তবে, ভারতে অবস্থানকালে তাকে পুলিশের কাছে তার অবস্থান জানাতে হবে।
কাবুলিওয়ালা (১৯৬১-এর চলচ্চিত্র)

কাবুলিওয়ালা (হিন্দি: काबुलीवाला) হল ১৯৬১ সালে মুক্তিপ্রাপ্ত একটি হিন্দি চলচ্চিত্র। এই ছবিটি রবীন্দ্রনাথ ঠাকুরের ছোটগল্প "কাবুলিওয়ালা" অবলম্বনে নির্মিত। ছবিটি পরিচালনা করেন হেমেন গুপ্ত। ছবিতে মুখ্য ভূমিকায় অভিনয় করেন বলরাজ সাহানি, ঊষা কিরণ, সজ্জন, সোনু ও বেবি ফরিদা।
"কাবুলিওয়ালা" ছবির গল্পটি খুব সরল। এটি আব্দুল রহমত খান নামে এক আফগান (বলরাজ সাহানি) মেওয়াওয়ালা ও মিনি (সোনু) নামে একটি বালিকার গল্প। রহমত তার মেয়ে আমিনাকে (বেবি ফরিদা) কাবুলে রেখে কলকাতায় এসেছিল ফল বিক্রি করতে। সেখানে মিনি'র মধ্যে সে নিজের মেয়েকে খুঁজে পায় এবং তাকে স্নেহ করতে শুরু করে।
হেমেন গুপ্ত ছিলেন সুভাষচন্দ্র বসু'র ব্যক্তিগত সচিব। তিনি একাধিক ছবি পরিচালনা করেছিলেন। এগুলোর মধ্যে বিশেষভাবে উল্লেখযোগ্য বলরাজ সাহানি অভিনীত "টকসাল" (১৯৫৬) এবং "নেতাজি সুভাষচন্দ্র বসু" (১৯৬৬)। বাংলার বাইরে রবীন্দ্রনাথের কাহিনি অবলম্বনে সবচেয়ে সফল ছবিটি ছিল হেমেন গুপ্তের "কাবুলিওয়ালা"। এই ছবিটি প্রযোজনা করেছিলেন বিমল রায় এবং এতে অভিনয় করেন বিশিষ্ট অভিনেতা বলরাজ সাহানি। অন্যান্য রবীন্দ্ররচনা-ভিত্তিক চলচ্চিত্রে বিষয় ও সময়কালের উপর অধিক গুরুত্ব আরোপ করা হলেও এই ছবিতে মানবতাবাদ, পরিচয় ও বৈচিত্রের ধ্রুপদি দৃষ্টিভঙ্গিটি প্রদর্শিত হয়েছে। মূল গল্পটি ১৮৯০-এর দশকে "সাধনা" নামে এক বাংলা সাহিত্য পত্রিকায় প্রকাশিত হয়েছিল। গল্পটি বাংলা থেকে ইংরেজিতে অনুবাদ করেন ভগিনী নিবেদিতা। অনুবাদটি "মডার্ন রিভিউ" পত্রিকায় প্রকাশিত হয়েছিল।
ছবিটির সংগীত পরিচালনা করেন সলিল চৌধুরী এবং গীত রচনা করেন প্রেম ধবন ও গুলজার।
ওকা চিন্না মাতা

ওকা চিন্না মাতা (বাংলা: একটি ছোটো কথা) হল ১৯৯৭ সালে মুক্তিপ্রাপ্ত একটি তেলুগু রোম্যান্স চলচ্চিত্র/এই ছবিটির প্রযোজক ছিলেন শ্রীবেঙ্কটেশ্বর আর্ট ফিল্মসের ব্যানারে বি. শিব রাম কৃষ্ণ এবং পরিচালক ছিলেন মুত্যালা সুব্বাইয়া। ছবিতে মুখ্য ভূমিকায় অভিনয় করেন জগপতি বাবু ও ইন্দ্রজা এবং এই ছবির সংগীত পরিচালনা করেন রামানি ভরদ্বাজ। ছবিটি বক্স অফিসে ‘সুপারহিট’ হয়।
ছবির কাহিনি এন. টি. রামা রাও ও আক্কিনেনি নাগেশ্বর রাওয়ের "চরণ দাসী" (১৯৫৬) ছবির কাহিনি থেকে অনুপ্রাণিত। "চরণ দাসী" ছবিটি রবীন্দ্রনাথ ঠাকুরের "নৌকাডুবি" উপন্যাস অবলম্বনে নির্মিত হয়েছিল।
সোনার বাংলা এক্সপ্রেস

সোনার বাংলা এক্সপ্রেস (ট্রেন নং ৭৮৭−৭৮৮) বাংলাদেশ রেলওয়ে কর্তৃক পরিচালিত বাংলাদেশের একটি বিরতিহীন আন্তঃনগর ট্রেন। এটি চট্টগ্রামের চট্টগ্রাম রেলওয়ে স্টেশন থেকে ঢাকার কমলাপুর রেলওয়ে স্টেশন পর্যন্ত চলাচল করে।
সোনার বাংলা এক্সপ্রেস বাংলাদেশের অন্যতম একটি বিরতিহীন ট্রেন। ২০১৬ সালের ২৫শে জুন ট্রেনটি উদ্বোধন করা হয়। বর্তমানে বাংলাদেশে সোনার বাংলা এক্সপ্রেস, সুবর্ণ এক্সপ্রেস,কক্সবাজার এক্সপ্রেস, পর্যটক এক্সপ্রেস ও বনলতা এক্সপ্রেস, মোট এই পাঁচটি বিরতিহীন/ননস্টপ আন্তঃনগর ট্রেন রয়েছে।
২০২৩ এর এপ্রিলে, ঈদ এর সময়, সোনার বাংলা এক্সপ্রেস রেলচূত হয়ে মালবাহী ট্রেনকে ধাক্কা দেয়। প্রায় পঞ্চাশজন আহত হয়, ইফতারের সময় দুর্ঘটনা হওয়ায় সবাই সজাগ ছিলো তথা কোনো মৃত্যু ঘটেনি।
২০২২ সাল অব্দি, ট্রেনটি যাত্রাপথে শুধু ঢাকা বিমানবন্দর রেলওয়ে স্টেশনে বিরতি দেয়।
এই ট্রেনে বাংলাদেশ রেলওয়ে ক্লাস ৩০০০ শ্রেণীর লোকোমোটিভ ব্যবহার করা হয়। ট্রেনটি বর্তমানে লাল-সবুজ রঙের কোরিয়ান এয়ার ব্রেক কোচের রেকে চলাচল করে। ট্রেনটির লোড ১৬/৩২। এই ১৬টি কোচের মধ্যে ২টি তাপানুকুল স্লিপার (৩৩ করে ৬৬ আসন), ৪টি তাপানুকুল চেয়ার (৫৫ করে ২২০ আসন), ৭টি শোভন চেয়ার (৬০ করে ৪২০ আসন), ২টি শোভন চেয়ার+খাবার গাড়ী+গার্ডব্রেক (২০ করে ৪০ আসন) এবং ১টি পাওয়ার কার রয়েছে। যাত্রীচাহিদা বৃদ্ধি পেলে (যেমন ঈদের সময়) ট্রেনটিকে ১৮/৩৬ লোডে চালানো হয়। ট্রেনটিতে পট্রনের শৌচাগার, পাখা-তোয়ালে, হাই কমোডের ব্যবস্থা আছে। সাথে ল্যাপটপ ও মোবাইল চার্জ দেয়ার ব্যবস্থা রয়েছে।
অর্পিত রাঙ্কা

অর্পিত রাঙ্কা ভারতের একজন মডেল যিনি অভিনেতায় পরিণত হন। পুর্বে তিনি গ্লেডর‍্যাগস্‌ মেইল মডেল অব দ্য ইয়ার শোতে বেস্ট বডি খেতাব বিজয়ী হন। তিনি ভারতের রাজস্থান প্রদেশ বিলয়ারা শহর থেকে আসেন।
মডেলের এসাইন্টমেন্ট শেষ করে অর্পিত একাধিক তামিল এবং তেলুগু ভাষায় ছবি করেন, যেগুলো খল বা সহঅধিনায়কের ভূমিকায় অভিনয় করেছিলেন। টেলিভিশনে তার প্রথম পদচারণা হয় ঐতিহাসিক টিভি সিরিয়াল মহাভারতের দুর্যোধনের চরিত্রে অভিনয় দিয়ে। তিনি এমএসজি ২ (মেসেঞ্জার অব গড-২)–এ সহনায়কের ভূমিকায় অভিনয় করেন।
এলার চার অধ্যায়

এলার চার অধ্যায় হল ২০১২ সালে মুক্তিপ্রাপ্ত একটি ভারতীয় বাংলা চলচ্চিত্র। এই ছবির পরিচালক ছিলেন বাপ্পাদিত্য বন্দ্যোপাধ্যায় এবং প্রযোজক ছিল ড্রিমজ মুভিজ অ্যান্ড এন্টারটেইনমেন্ট প্রাইভেট লিমিটেড। ছবিটি রবীন্দ্রনাথ ঠাকুরের "চার অধ্যায়" উপন্যাস অবলম্বনে নির্মিত।
এই ছবির প্রেক্ষাপট ১৯৪০-এর দশকের ব্রিটিশ ভারত। ইন্দ্রনাথ এক বিপ্লবী দলের নেতা। এলা এই দলের শিক্ষিকা। নিজের প্রেমিক অতীন্দ্র ও দেশের প্রতি কর্তব্য – এই দুইয়ের মধ্যে দ্বন্দ্বে এলা জর্জরিত।
২০১০ সালের বাংলাদেশী চলচ্চিত্রের তালিকা

২০১০ সালে বাংলাদেশে মুক্তিপ্রাপ্ত চলচ্চিত্রের তালিকা। এ বছর ৫৭টি চলচ্চিত্র এবং একটি যৌথ প্রযোজনার চলচ্চিত্র মুক্তি পায়।
অলিম্পিকে পর্তুগাল

পর্তুগাল প্রথম অলিম্পিক গেমসে অংশগ্রহণ করে ১৯১২ সালে। অভিষেকের পর থেকে সকল গ্রীষ্মকালীন অলিম্পিক গেমসে প্রতিদ্বন্দ্বিতা করেছে। প্রথম দিক থেকে, অলিম্পিক কমিটি অব পর্তুগাল জাতীয় অলিম্পিক কমিটি হিসাবে আন্তর্জাতিক অলিম্পিক কমিটির প্রতিনিধিত্ব করে আসছে। শীতকালীন অলিম্পিক গেমসে পর্তুগাল ১৯৫২ সালে প্রথম অংশগ্রহণ করেছিল। এবং অধিকাংশ শীতকালীন গেমসে তারা অংশগ্রহণ করতে পারেনি।
২০১২ গ্রীষ্মকালীন অলিম্পিক পর্যন্ত ৩৬ জন পর্তুগিজ ক্রীড়াবিদ সর্বমোট ২৩টি পদক জিতেছে। ৪টি স্বর্ণ পদক সহ সবচেয়ে বেশি পদক জিতেছে দৌড়বাজীতে।
ডাকঘর (হিন্দি চলচ্চিত্র)

ডাকঘর হল ১৯৬৫ সালে মুক্তিপ্রাপ্ত একটি হিন্দি চলচ্চিত্র। এটি রবীন্দ্রনাথ ঠাকুরের "ডাকঘর" নাটক অবলম্বনে নির্মিত। ছবিটি পরিচালনা করেছিলেন জুল বেল্লানি। এতে অভিনয় করেন সচিন, মুকরি, একে হাঙ্গাল, সুধা ও সত্যেন কাপ্পু। এই ছবিতে বলরাজ সাহানি ও শর্মিলা ঠাকুরের ক্যামিও উপস্থিতিও লক্ষনীয়।
১৯১২ সালে রবীন্দ্রনাথ ঠাকুর "ডাকঘর" নাটকটি রচনা করেন। ডব্লিউ. বি. ইয়েটস এই নাটকের ইংরেজি অনুবাদটি প্রকাশ করেন এবং সেই অনুবাদের একটি মুখবন্ধ লিখে দেন। নাটকটি স্প্যানিশ ও ফরাসি ভাষাতেও অনুদিত হয়েছিল। ১৯১৩ সালে লন্ডনে আইরিশ থিয়েটার এটি প্রথম ইংরেজিতে মঞ্চস্থ করে। রবীন্দ্রনাথ নিজে এই সময় দর্শক হিসেবে উপস্থিত ছিলেন। ১৯১৭ সালে কলকাতায় মূল বাংলা নাটকটি মঞ্চস্থ হয়। দ্বিতীয় বিশ্বযুদ্ধের সময় জার্মানির কনসেনট্রেশন ক্যাম্পগুলিতেও নাটকটি সফলভাবে মঞ্চস্থ হয়েছিল। ওয়ারশ ঘেটোতে জানুজ কোরজ্যাকের নির্দেশনায় এই নাটকের একটি পোলিশ সংস্করণ মঞ্চস্থ হয়েছিল।
অমল নামে একটি ছোটো ছেলে দূরারোগ্য ব্যাধিতে আক্রান্ত। স্থানীয় বৈদ্যের নির্দেশে তাকে ঘরে আবদ্ধ থাকতে হয়। সে জানলায় বসে পথযাত্রী গ্রামবাসীদের সঙ্গে কথা বলে আর তারপর সেই কথাগুলি নিয়ে দিবাস্বপ্ন দেখে। একদিন এক চৌকিদার তাকে বলে তার বাড়ির সামনে দিয়ে যে রাস্তাটি গেছে সেই রাস্তার একধারে রাজা একটি ডাকঘর বসিয়েছেন। অমল তখন স্বপ্ন দেখতে শুরু করে, সে পাহাড় পেরিয়ে রাজার সঙ্গে দেখা করতে যাবে এবং চিঠি পাবে বা সব জায়গায় চিঠি বিলি করবে।